ועדת הכספים, כנסת 24, פרוטוקול מספר 103, 2021-10-06 09:00

אלכס קושניר: בוקר טוב.

אלכס קושניר: אנחנו פותחים את הישיבה.

אלכס קושניר: היום יום רביעי, ל' בתשרי התשפ"ב, 6 באוקטובר 2021.

אלכס קושניר: אנחנו ממשיכים לדון בחוק ההסדרים, פרק ג', הלוואות לדיור.

אלכס קושניר: זה דיון שני בנושא הזה.

אלכס קושניר: בדיון הקודם ביקשנו נתונים גם ממשרד השיכון, ואני רואה שהם פה.

אלכס קושניר: תודה רבה שבאתם.

אלכס קושניר: רק בפעם הבאה, אם תוכלו להעביר לנו את הנתונים לפני שאתם באים, זה היה עוזר מאוד לוועדה כדי להתכונן.

אלכס קושניר: וזו הערה שחוזרת על עצמה בכל דיון לכל משרד.

אלכס קושניר: בינתיים זה בגדר הערה, אבל בשלב מסוים נראה לי שהסבלנות של הוועדה תפקע ואנחנו נבטל את הדיונים אם לא תביאו לנו את החומר לפני.

אלכס קושניר: זו הערה לכלל הממשלה, לא רק למשרד השיכון.

אלכס קושניר: אנחנו נשמע כאן התייחסויות גם של משרד השיכון וגם של משרד האוצר.

אלכס קושניר: עלתה שאלה גם לפיקוח על הבנקים.

אלכס קושניר: אני מבין שהם בזום.

טמיר כהן: נכון.

אלכס קושניר: אז גם שם אנחנו נקבל תשובות.

אלכס קושניר: אני מקווה שאני מבטא את דעתם של כל חברי הוועדה, ודיברתי עם כולם בנושא הזה.

אלכס קושניר: הכיוון של הוועדה הוא לראות איך אנחנו מסייעים לאזורים הפריפריאליים, גם כדי לחזק שם את האוכלוסייה וגם כדי לאפשר לאנשים להתיישב באיזורים האלה.

אלכס קושניר: ולכן הכיוון שאנחנו רוצים לבחון אותו כאן בוועדה הוא להגדיל את הרכיב המסובסד בהלוואה בפריפריה.

אלכס קושניר: אז נשמח לשמוע התייחסות שלכם לכיוון הזה.

אלכס קושניר: בינתיים זה רק כיוון.

אלכס קושניר: אנחנו כמובן נשב על הפרטים, אבל זה מה שאנחנו רוצים לעשות בוועדה.

אלכס קושניר: לפני שאנחנו עוברים לדיון עצמו, אני מבקש מחברי הכנסת, אם יש למישהו הצעה לסדר, אז זה הזמן.

ולדימיר בליאק: ממש בקצרה, אני רוצה להצטרף לבקשה של היושב-ראש לקבל את החומר מראש, כי אנחנו מנסים לבוא מוכנים לוועדה.

ולדימיר בליאק: אנחנו מנסים לקרוא כמה שיותר, להבין כמה שיותר, כי אין לי אפשרות עכשיו במקביל לדיון לקרוא מצגת של 18 עמודים.

ולדימיר בליאק: אז בבקשה מכם, לשלוח את זה לפחות יום-יומיים מראש כדי שנוכל לבוא מוכנים ולקבל את ההחלטה המיטבית למען אזרחי ישראל.

ולדימיר בליאק: תודה.

אלכס קושניר: וגם לא באנו אליכם מדקה לדקה.

אלכס קושניר: הדיון הזה היה יחסית לפני הרבה זמן.

יעקב אשר: כבוד יושב-ראש הוועדה.

יעקב אשר: הדיון היה ערב החגים, באמצע היו שבועיים של חגים, ומרגע שחזרנו עד אתמול בלילה עוד ישבנו על החומרים - - -

אלכס קושניר: אין בעיה.

אלכס קושניר: אנחנו גם לא מבקשים את זה שבוע מראש.

אלכס קושניר: יום אחד.

יעקב אשר: עזבנו את העבודה ועבדנו על זה.

אלכס קושניר: אם פתחת את זה, אני אקח את זה עוד צעד אחורה.

אלכס קושניר: בדיון המקדמי, הראשון, כשידעתם שזה נכנס לחוק ההסדרים וידעתם שזה קיים - - -

יעקב אשר: לנו הודיעו שהוציאו את זה מחוק ההסדרים.

אלכס קושניר: הבנתי.

אלכס קושניר: תעשו לי טובה, אתם מכירים את הסרט מבצע סבתא?

אלכס קושניר: "סבתא חיה מתה".

אלכס קושניר: זוכרים את התנועה של קרמבו, שהוא עשה ככה – דברו אחד עם השני?

אלכס קושניר: אז גם בממשלה, תעשו טובה, דברו אחד עם השני, מה יוצא ומה לא יוצא.

אלכס קושניר: פשוט תבואו מוכנים לדיונים, בלי תירוצים.

אלכס קושניר: אופיר כץ, בבקשה.

אופיר כץ: תעשה רגע עוד פעם את התנועה הזאת.

אופיר כץ: אני רוצה ללמוד אותה.

אלכס קושניר: אתה לא זוכר את הסרט?

אופיר כץ: לא.

אלכס קושניר: שני אחים, אז הוא דיבר עם שני טלפונים ואז עשה ככה, תדברו.

אופיר כץ: אה, עכשיו אני קולט.

אופיר כץ: קודם כל, אני מצטרף גם לדברי היושב-ראש וגם לדברי מרכז הקואליציה.

אופיר כץ: זה באמת קשה.

אופיר כץ: זה לא רק איתכם, אבל זה לא פוטר אתכם מלנסות להביא לנו את זה יותר מוקדם.

אופיר כץ: מה ששלחתם לנו עכשיו לפני כמה דקות זה באמת דבר חשוב, יש פה נתונים שביקשנו בדיון הקודם.

אופיר כץ: אז לעשות מאמץ, שנקבל את זה יותר מוקדם, שנוכל להתעמק כמו שצריך.

אופיר כץ: לגבי הסוגיה שהעלינו בדיון הקודם, יש פה הרבה שמקבלים אוכלוסיות, מגזרים, גם גיאוגרפי; הדרום, בצדק, מקבל נקודות זיכוי, והצפון, בשום קונסטלציה לא בא לידי ביטוי.

אלכס קושניר: אז אנחנו באים לתקן את זה.

אופיר כץ: אז ביקשנו, וברשותך, אדוני היושב-ראש, גם התנינו את זה, למרות שאמרו לנו שזה בכלל לא סמכות שלנו.

אופיר כץ: יכול להיות שמבחינה טכנית זה לא סמכות שלנו להגדיר את הקריטריונים, אבל אנחנו יכולים להתנות את זה בהעברת החוק הזה שהמשרד הביא לפתחנו.

אופיר כץ: ואני מקווה שגם תושבי הצפון יזכו לנקודות ויוכלו ליהנות מההלוואה הזו.

אופיר כץ: דבר שני, דיברנו על הדיווח של האנשים שמימשו את ההלוואות, ואני לא זוכר עם מי מהנציגים דיברתי.

אופיר כץ: מה השם שלך?

יעל לינדנברג: יעל.

יעל לינדנברג: בכל מקרה, יש לנו את הנתונים.

אופיר כץ: דיברתי עם יעל, ואמרת לי, מה זאת אומרת, אבל אתה בטח רואה שזה מופיע בחוק.

אופיר כץ: אז כן, אני ראיתי שזה מופיע בחוק - - -

יעל לינדנברג: אמרתי שאני לא חושבת שזו שאלת תם.

אופיר כץ: ראיתי שזה מופיע בחוק, ואני אגיד לך את האמת, לא ידעתי, אבל לא זכרתי שניהלנו דיון בעניין הזה, וביקשתי ממנהל הוועדה, טמיר, לבדוק מבחינה היסטורית – הרי בחוק רשום שפעם בשנה תביאו את הנתונים לוועדה, וביקשתי לבדוק היסטורית אם באמת היה דיון כזה, אז מסתבר שבמשך מספר שנים לא היה דיווח והוועדה לא קיבלה את הדוח בעניין.

אופיר כץ: ואם החוק אומר שהמשרד הממשלתי צריך לבוא ולדווח, והוא לא עושה את זה, אז קודם כל, זה מה שהחוק אומר, ו-ב', איך אנחנו נוכל לעשות את העבודה שלנו כמפקחים על הגופים הממשלתיים ואיך נדע אם מה שהעברנו פה הוא טוב או לא טוב, אם צריך לשפר, להוריד או להעלות.

אופיר כץ: אז קחו את זה לתשומת ליבכם, שאם רשום שצריך לתת דיווח, ואם החוק אומר, אז מי אנחנו?

אופיר כץ: תודה.

אלכס קושניר: טמיר בדק את הנתונים ומעולם - - -

טמיר כהן: מעולם לא.

טמיר כהן: פנינו כבר בפברואר 2018 לגבי שנים 2016 ו-2017 למנכ"ל האוצר דאז, דיווחנו להם שלא קיבלנו, ביקשנו את זה, ולא הגיע אלינו הדיווח הזה.

אלכס קושניר: אז אני בטוח שהממשלה החדשה תמלא את החוקים שהכנסת קובעת לה ותבוא ותדווח לכנסת.

אלכס קושניר: ואני מבין שהיום משרד האוצר הולך לתת לנו דיווח כזה.

אלכס קושניר: נכון?

יעל לינדנברג: כן.

אופיר כץ: אני מקווה שהדיווחים של הממשלה החדשה יהיו עם תיאום מלא, ולא כמו התיאום שיש לנו עם ראש הממשלה ושר הביטחון.

אלכס קושניר: בממשלה הקודמת שר הביטחון וראש הממשלה היו מה זה מתואמים, חבל על הזמן.

אלכס קושניר: דיברו כמו כאילו בן אדם אחד.

קריאה: לא הצליחו לקבוע ישיבת ממשלה.

אופיר כץ: אני מרגיש שעליתי ברמה הביטחונית שלי, כי אם אני מקבל מידע ביטחוני כשבני גנץ מקבל, אז מצבי מעולה.

אלכס קושניר: קודם כל, מצבך מעולה בלי קשר לכלום, אופיר.

ולדימיר בליאק: שמת לב שמצבך משתפר בממשלה החדשה?

אלכס קושניר: אני זוכר את התיאום המושלם בין שר הביטחון וראש הממשלה בממשלה הקודמת, שאפילו ישיבת ממשלה הם לא יכלו לקבוע; כבר לא מדבר על עדכונים ביטחוניים והעברת תקציב.

אופיר כץ: אני מדבר על ישיבות קבינט הקורונה בזמן שהמספרים פה עולים והנפטרים - - -

קריאה: עכשיו הם עולים.

קריאה: בחודש עם כל העלייה, מישהו ישב?

קריאה: חוץ משר האוצר שהוא בכלל לא רלוונטי לקורונה, זה לא קשור אליו בכלל, שלא הגיע.

אלכס קושניר: זה שהמספרים יורדים זה בעקבות הפעולות של הממשלה.

אופיר כץ: זה בגלל שאנשים מתים.

אלכס קושניר: לא.

אופיר כץ: כן, כן, כן.

אופיר כץ: עם חיסונים.

אלכס קושניר: מספרי החולים יורדים בגלל שיש מתים?

אופיר כץ: כן, למה יש פחות חולים קשים?

אופיר כץ: הרבה אנשים נפטרו.

ולדימיר בליאק: יש פחות חולים קשים כל יום.

ולדימיר בליאק: תבדוק.

ולדימיר בליאק: ממש לא.

ולדימיר בליאק: ממש לא, אופיר.

ולדימיר בליאק: זה פשוט לא נכון.

קריאות: - - -

אלכס קושניר: בואו נחזור לדיון עצמו.

אופיר כץ: רגע, אבל עוד הערה בקשר לדיון.

אופיר כץ: מאיר, אני רק רוצה להגיד לך, בעניין של הפיקוח שלנו כחברי כנסת מול הממשלה, זה משהו שהעלינו אותו ולא משנה אם היינו כאופוזיציה או קואליציה, תמיד העלינו את זה.

אלכס קושניר: זה נכון.

אופיר כץ: ותמיד באנו בביקורת לממשלה, גם אם השר היה מהקואליציה.

קריאה: אבל לדבר על שיח הרמוני בין שר הביטחון לבין ראש הממשלה – לא, יש גבול.

אופיר כץ: זה הוא התחיל.

אופיר כץ: זה היושב-ראש התחיל.

אלכס קושניר: ענבר, בבקשה.

ענבר בזק: בישיבה הקודמת לא היה לנו לגמרי שקוף התקנות שנותנות את הניקוד, ועכשיו הבאתם אותן וזה מצוין.

ענבר בזק: ויש לי כמה דברים שקפצו לי לעין - - -

אלכס קושניר: רגע, אבל ענבר, אני רוצה שהם קודם יציגו.

אלכס קושניר: הם הולכים להציג את זה עכשיו.

ענבר בזק: אוקיי, כי זה נשלח גם קודם.

ענבר בזק: אז אני שומרת את ההערה לאחר כך.

אלכס קושניר: אתם רוצים קודם כל לתת את הדיווח?

אלכס קושניר: משרד השיכון, מה אתם מעדיפים?

יעקב אשר: אולי נציג קודם.

יעקב אשר: אגב, בכל משרד השיכון, אחרי כל הקיצוצים הרוחביים של כוח אדם, יש לנו עובדת אחת בכל משרד השיכון, בדרגה נמוכה, שעובדת על המשכנתאות.

יעקב אשר: ואותה עובדת צריכה גם בשוטף וגם להכין את הנתונים.

יעקב אשר: צריך להבין את האירוע, ועם כל החגים באמצע.

יעקב אשר: אבל ההערה התקבלה ואנחנו מכבדים אותה.

יעקב אשר: עובדת אחת, כן?

יעקב אשר: הוועדה ביקשה בדיון הקודם להבין איך עובד המנגנון של הניקוד של המשכנתאות.

יעקב אשר: זה קצת ארוך.

יעקב אשר: אנחנו השתדלנו לקצר ככל הניתן ולפשט.

יעקב אשר: אנחנו לא נכנסים לכל הקטעים הקטנים כי אחרת לא נסיים את זה היום.

יעקב אשר: אנחנו מתחילים.

יעקב אשר: קודם כל, הזכאות היא מכוח חוק הלוואות לדיור.

יעקב אשר: בהמשך גם נראה לכם שיש הטבות נוספות שנותנים בנושאים של משכנתאות.

יעקב אשר: אז החוק עצמו מגדיר את הזכאות למשכנתא על פי הכללים של המשרד.

יעקב אשר: החוק נותן את הזכאות עצמה.

יעקב אשר: הוא חייב להיות חסר דירה.

יעקב אשר: מי שלא היה לו דירה או חלק מדירה בעשר השנים האחרונות.

יעקב אשר: גובה הסיוע הוא על פי נקודות, ויש שלושה מרכיבים בסיסיים עיקריים: משך הזכאות, מספר הילדים, מספר האחים והאחיות, ומיד נפרט, וניתנות תוספות שונות על הניקוד הבסיסי שהוא לפי שירות חובה בצה"ל או מילואים, יש בזה גם ניקוד.

יעקב אשר: ותק בארץ לעולים, מתוך הבנה שהעולים לא יכלו לצבור פה את הוותק שיש לאחרים.

יעקב אשר: ואופציה להלוואה נוספת בנגב, כמו שהוזכר לפני מספר דקות.

יעקב אשר: כמו שאמרתי קודם, אנחנו מפרטים אחד-אחד, ונשתדל לעשות את זה בזריזות.

יעקב אשר: משך הזכאות – הניקוד הוא לפי שנים מלאות.

יעקב אשר: ותיקים – הם צריכים להיות נשואים או ידועים בציבור, והניקוד שלהם הוא לפי הוותק שלהם כזוג.

יעקב אשר: אם הם יחידים, זה רק מעל גיל 30.

יעקב אשר: ואם הם הורים עצמאים, אז מתחילת הסטטוס של הורים עצמאים.

יעקב אשר: להורים עצמאים יש הטבה מאוד משמעותית של מלוא הניקוד, ולכן הנתון הזה מאוד משמעותי.

יעקב אשר: לעולים – על פי מספר השנים המלאות בארץ.

אלכס קושניר: רגע, אני רוצה להחזיר אותך חזרה.

אלכס קושניר: ניתנות תוספות נוספות כגון: אופציה להלוואה נוספת בנגב.

אלכס קושניר: תפרט על זה.

יעקב אשר: תיכף, זה בהמשך.

יעקב אשר: זה היה הבסיסי ואנחנו מפרטים אחד-אחד עכשיו.

אלכס קושניר: בסדר.

יעקב אשר: מרכיב הזכאות השני שאנחנו מפרטים זה מספר ילדים.

יעקב אשר: ילדים זה עד גיל 21 שסמוכים על שולחן המבקשים.

יעקב אשר: בגרושים זה לפי מי שיש לו משמורת על הילד.

יעקב אשר: וילד נחשב מהיריון מחודש חמישי.

יעקב אשר: מצד שמאל אתם רואים את הנקודות, אין טעם לחזור אחת-אחת, אבל הניקוד הוא כמו שאתם רואים בצד שמאל.

יעקב אשר: אין טעם להקריא.

יעקב אשר: אנחנו מבינים.

יעקב אשר: מרכיבי הזכאות לפי מספר אחים ואחיות, שהזכרנו קודם.

יעקב אשר: זה בנוי רק לוותיקים בארץ.

יעקב אשר: תיכף תראו, לעולים החישוב נעשה באופן אחר, מיטיב יותר.

יעקב אשר: מספר אחים ואחיות שמתגוררים בארץ – בודקים את מקום המגורים הקבוע שלהם.

יעקב אשר: יחיד או הורה עצמאי – מציג את האחים והאחיות שלו כי אין בן זוג.

יעקב אשר: וזוג בנפרד, מי שחי בנפרד אבל מוגדרים עדיין זוג, אז אחים ואחיות של כל אחד מהצדדים.

יעקב אשר: שוב, אתם רואים מצד שמאל את הניקוד.

יעקב אשר: אין טעם להקריא.

קריאה: למה זה רלוונטי, אחים ואחיות?

קריאה: כי ההורים צריכים לעזור לילדים שלהם - - -

יעקב אשר: נכון.

יעקב אשר: הדברים האלה נקבעו בוועדת גדיש.

יעקב אשר: תיכף נגיע גם לזה.

יעקב אשר: זה היה לפני יותר מ-20 שנה, כאשר המטרה הייתה לתת את האפשרות לרכוש דירה.

יעקב אשר: ואם הורה צריך לעזור לעשרה ילדים או לשני ילדים, אז הוא צריך להשקיע היקפים מסוימים.

יעקב אשר: כל זה, אגב, הוא לא בחוק.

שגית אפיק: יש עוד מקומות, אגב, שהקריטריון של אחים הוא קריטריון רלוונטי?

שגית אפיק: כי גם אני לא מכירה דבר כזה בכל החקיקה שקריטריון של אחים מייצר זכאות כלשהי.

יעקב אשר: אתם שואלים אותי מה אמרה ועדת גדיש כשהחליטה את זה - - -

שגית אפיק: אני שואלת את אפרת היועצת המשפטית של משרד השיכון, לא אותך.

יעקב אשר: זה נקבע בוועדה ממשלתית.

שגית אפיק: ועדה מלפני 20 שנה – לא בטוח שזה קריטריון שהוא רלוונטי בתום 20 שנים.

אפרת פרוקצ'יה: יכול להיות שהקריטריונים יעודכנו ותהיה בחינה.

אפרת פרוקצ'יה: אבל להגיד שאין רציונל לקביעת אחים וככל שהמשפחה יותר גדולה, ההורים צריכים לעזור ליותר ילדים, ואז הסיכוי שהעזרה תהיה מהותית היא יותר קטנה, אני חושבת שזה קריטריון רלוונטי במקרה הספציפי הזה.

אפרת פרוקצ'יה: אם זה רלוונטי בעוד מקרים אחרים אני לא יודעת.

אפרת פרוקצ'יה: אבל במקרה הספציפי הזה קשה לומר שאין היגיון.

יעקב אשר: המדד היה בוועדה בזמנו, ויושבת פה הנציגה היחידה בשולחן שעוד הייתה בוועדה עצמה, זה הסיכוי לרכוש דירה.

יעקב אשר: המטרה הייתה להגדיל את הסיכוי לרכוש דירה, ולכן הכניסו את כל הנתונים שאתם רואים פה.

יעקב אשר: אגב, גם לגבי עולים זה מאותו היגיון.

יעקב אשר: ניקוד תוספתי מיוחד – זוכרים מהשקף הראשון?

יעקב אשר: זה הבא בתור.

יעקב אשר: לגבי עולים, יש פה שני סוגי הטבות, אחד זה בניקוד והשני בסכום.

יעקב אשר: נתקדם ונראה את זה.

יעקב אשר: למשפחת עולים יש תוספת של 730 נקודות, אבל שלא יהיה להם לא פחות מה-1,700 בשנה הראשונה ומ-1,800 בשנה השנייה.

אלכס קושניר: מה ההגדרה של העולים?

יעקב אשר: עשר שנים.

יעקב אשר: יחידים – הניקוד המרבי הוא 1,690, ויחידים עולים – זה תוספת של 600 נקודות.

יעקב אשר: בני 45 ויותר, ותיקים, תוספת של 200 נקודות, ולעולים תוספת של 400 נקודות.

יעקב אשר: משפחות חד הוריות, הם מקבלים את הניקוד המרבי של 2,200, משפחות חד הוריות, בהגדרה מקבלות את המקסימום.

יעקב אשר: לכן זה מאוד משמעותי שיש להם את הסטטוס הזה.

יעקב אשר: עולה הנשוי לוותיק מקבל תוספת של 600 נקודות.

יעקב אשר: נכים מקבלים על עצם ההגדרה 200 נקודות.

אלכס קושניר: נראה לי שמי שבנה את זה ממש רצה לסבך את העניין בכוונה.

ולדימיר בליאק: זה מה שחשבתי, אגב.

ולדימיר בליאק: השיטה היא מאוד מאתגרת.

יעקב אשר: אינני יכול לחלוק על יושב-ראש הוועדה בעניין הזה.

נעמה לזימי: יש לי שאלה בעקבות האחים והאחיות.

נעמה לזימי: מה קורה במצב של הורים יחידנים?

יעקב אשר: ליחידנים יש מקסימום.

נעמה לזימי: אחים ואחיות נספרים, אבל אם חד הורית עם ילד, לפעמים יכולה לעזור פחות מזוג - - -

יעקב אשר: יש לה 100%.

יעקב אשר: היא מקבלת את כל הנקודות.

ענבר בזק: אם אני חד הורית ורוצה לקנות בית, אני מקבלת את ה-100%.

ענבר בזק: היא שואלת אם אני נשואה ואמא שלי חד הורית.

נעמה לזימי: זה מה ששאלתי.

נעמה לזימי: אתה מסתכל כאילו תמוה, אבל על אחים דיברת פה.

יעקב אשר: לא, לא הבנתי את השאלה.

ענבר בזק: זוג רוצה הלוואה – אמרת שאם יש משפחה חד הורית, מקבל הלוואת מקסימום זה ברור.

ענבר בזק: מה שחברת הכנסת לזימי, זה אם ההורים של הזוג שמבקשים את ההלוואה הם חד הוריים.

נעמה לזימי: התחלת אחורה על המשפחה הגרעינית.

נעמה לזימי: דיברת על אחים, בגלל זה אמרתי.

יעקב אשר: אתם מדברים על ההורים?

יעקב אשר: למה זה רלוונטי להורים?

נעמה לזימי: למה אחים רלוונטיים?

יעקב אשר: למה הורים?

שגית אפיק: כי יהיה קשה יותר להורה חד הורי - - - אותו ניקוד שאתה העלית.

נעמה לזימי: מסוגלות כלכלית שקשורה להורים שגידלו ילדים לבד בהכרח חייבת להיספר.

נעמה לזימי: אני מבינה שיש פה שוק, אבל אם אחים נספרים, אז צריך להתייחס גם לזה.

יעקב אשר: אני מבין את ההיגיון, אבל אתם צריכים להבין, את הכללים האלה לא אני קבעתי.

יעקב אשר: קבעה את זה ועדת גדיש שישבה על זה - - -

אופיר כץ: את זה הבנו, אבל אנחנו לא צריכים לקבל עכשיו ועדה שקבעו לפני 20 שנה.

יעקב אשר: אני מבין את השאלה שלך עכשיו.

אפרת פרוקצ'יה: אני רק רוצה להבהיר משהו.

אפרת פרוקצ'יה: הכללים האלה הם בעצם כללים שנקבעו על ידי שר הבינוי והשיכון.

אפרת פרוקצ'יה: זה נכון שמדובר בכללים שנקבעו לפני 20 שנה.

אפרת פרוקצ'יה: אנחנו לא אומרים שאנחנו לא נבחן אותם, ויש כוונה לעשות עבודה גם בתחום הזה.

אפרת פרוקצ'יה: אנחנו מביאים את המידע וזה בסדר, וזו חובתנו ואנחנו מוכנים לעשות את זה, רק שהכללים האלה כרגע לא עומדים באמת להצבעה.

אפרת פרוקצ'יה: זה לא נושא הצעת החוק.

אפרת פרוקצ'יה: זה מידע רלוונטי, אבל אני רק אומרת ש - - -

אלכס קושניר: אפרת, שנייה.

אלכס קושניר: זה מידע מאוד-מאוד רלוונטי.

אלכס קושניר: חברי הכנסת יכולים לשאול שאלות, ויכולה גם לצאת קריאה מהוועדה לשר השיכון לבחון את הקריטריונים מחדש.

אפרת פרוקצ'יה: אני מסכימה לחלוטין.

אלכס קושניר: אני מבין שזה כרגע לא נמצא בחוק, ואני גם מבין שאם אנחנו ניכנס עכשיו כוועדה לבחינת הקריטריונים מחדש, אנחנו לא נצא מזה.

אלכס קושניר: ולכן זה לא על הפרק.

אלכס קושניר: אבל מה שכן על הפרק, זה כן ניסיון להבין מה כתוב פה, להבין את הרציונל שהיה בקביעת הקריטריונים, והשאלות שנשאלות פה על ידי חברי הכנסת הן בהחלט רלוונטיות לבחינה שאתם, לפי דעתי, חייבים לעשות.

אפרת פרוקצ'יה: אנחנו מסכימים, ואני אומרת שגם תיעשה בחינה.

שגית אפיק: הכללים האלה הרי מופיעים בחוק.

שגית אפיק: אפשר לעשות את הכללים האלה באישור ועדת הכספים.

שגית אפיק: זה משהו שעלה כבר בוועדה כמה שנים, שתביאו את הכללים.

שגית אפיק: אתם הולכים לעשות בחינה מחודשת, אז תביאו את הבחינה הזאת בפני הוועדה לאישורה.

שגית אפיק: זה כללים שמופיעים בסעיף 1 לחוק.

אפרת פרוקצ'יה: אנחנו חושבים שאין מקום להביא את זה לאישור הוועדה.

קריאות: למה?

קריאות: למה לא?

אפרת פרוקצ'יה: יש אפשרות להביא את זה לידיעת הוועדה.

אפרת פרוקצ'יה: בגלל העובדה שמדובר בקריטריונים שיכולים להשתנות, אנחנו צריכים איזושהי גמישות בקביעת הקריטריונים - - -

שגית אפיק: אבל 20 שנה לא שיניתם אותם.

אפרת פרוקצ'יה: כדי שייווצר מצב שרואים איזושהי בעיה וניתן לתקן, אנחנו צריכים לעשות את זה כמה שיותר גמיש כדי שלא ייווצר לנו מצב שהכללים האלה נשארים כאבן שאין לה הופכין במשך שנים.

נעמה לזימי: אבל גם כשהוועדה מאשרת, אפשר לעשות לזה התאמות בשלב אחר.

קריאה: אחרי 20 שנה העולם השתנה.

אופיר כץ: זה מה שיבטיח שהם יביאו גם דיווח לוועדה - - -

יעקב אשר: הדיווח זה ממשרד האוצר.

אופיר כץ: אני מאמין שתלחצו עליהם אם זה יהיה בידיים שלכם.

אפרת פרוקצ'יה: זה לא חלק מהצעת החוק שכן מועברת.

אפרת פרוקצ'יה: הדיון בכללים – אפשר לחשוב על זה להבא, אבל זה לא חלק - - -

אלכס קושניר: אנחנו נתקדם עם הדבר הזה, ולגבי הסוגיה של אישור ועדת הכספים לשינוי הקריטריונים, אנחנו עוד נחשוב על זה.

יעקב אשר: פייר אינאף.

יעקב אשר: הלאה, אני ממשיך.

יעקב אשר: משפחות חד הוריות – אמרנו, מרבי.

יעקב אשר: בנכות – תוספת, קודם כל, 200 נקודות באשר הם בסטטוס הזה.

יעקב אשר: יחידים נכים, עולים או ותיקים, זה לא משנה, יש להם לפחות 1,500 נקודות.

יעקב אשר: זאת אומרת, המינימום שמתחילים זה 1,500 ולא יותר מ-1,890.

יעקב אשר: יחידים רתוקים לכיסא גלגלים – הם מתחילים מ-2,000, לכל הפחות 2,000, ואני מזכיר ש-2,200 זה המקסימום.

יעקב אשר: כמעט בהגדרה הם מקבלים את ההטבה.

יעקב אשר: משפחות עולות מתחילות מ-1,900.

יעקב אשר: משפחות עם נכה רתוק לכיסא גלגלים או זוג נכים - לפחות 2,200, ו-2,200 זה המקסימום.

יעקב אשר: משפחות שרוכשות דירה באיזורים מסוימים מקבלים לפחות 1,500 נקודות.

ענבר בזק: יש פירוט של האיזורים?

יעקב אשר: אין לי פה את הפירוט.

יעקב אשר: אתם צריכים להבין, זה נושא עם כל כך הרבה פרטים.

יעקב אשר: הפרטים נמצאים, אגב, גם באתר משרד השיכון.

יעקב אשר: זה לא חסוי.

קריאה: אבל אצלך יש פירוט.

יעקב אשר: יש לי רשימת יישובים.

נעמה לזימי: אני מבקשת, יש לנו שאלות, אנא אל תיקחו אותן - - -

יעקב אשר: ממש לא.

נעמה לזימי: אז אני רוצה לשאול.

נעמה לזימי: ניקוד מיוחד תוספתי - - -

יעקב אשר: אני מיד מציג את זה.

יעקב אשר: זה בשקף הבא.

נעמה לזימי: אבל זה זה.

יעקב אשר: לא.

יעקב אשר: כל דבר אני מפרט אחר כך.

נעמה לזימי: אני רואה שזה לא קיים פה - - -

יעקב אשר: על הנגב אני תיכף מראה.

נעמה לזימי: אבל אני קוראת מה שיש פה.

אלכס קושניר: אז תשאלי את השאלה.

נעמה לזימי: תודה.

נעמה לזימי: אני רוצה לחזור שוב לסוגיות המשפחתיות.

נעמה לזימי: כמובן המצגת ניתנה לנו רק לאחרונה, אז אני שואלת תוך כדי שאני חושבת.

נעמה לזימי: הורים לדיור ציבורי, הילדים שלהם רוצים לרכוש דירה – מה הנקודות פה?

נעמה לזימי: הורים שזכאים לסיוע בשכר דירה ממשרד השיכון – מה קורה עם הילדים שלהם שרוצים לרכוש דירה?

נעמה לזימי: מה סך הניקוד שהם יקבלו?

נעמה לזימי: צריכה להיות התייחסות מיוחדת וגבוהה יותר, ואני רוצה שגם זה ייכנס לתוך הקריטריונים.

יעקב אשר: אני אגיד לך מה המצב היום קודם.

נעמה לזימי: וסיוע בשכר דירה של הורים של ילדים שרוצים - - -

נעמה לזימי: המצב היום הוא שהם נבדקים לפי הזכאות שלהם.

יעקב אשר: אם הבנתי אותך נכון, ברגע שזה ילדים שההורים שלהם מקבלים סבסוד בשכר דירה, ואגב, זה 180,000 משפחות היום.

נעמה לזימי: מעולה.

נעמה לזימי: שיהיה להם דירה.

יעקב אשר: לא, אני לא בא בטענות.

יעקב אשר: אני רק נותן את הנתון.

יעקב אשר: את מכירה את זה.

נעמה לזימי: נכון, ישבנו על זה.

יעקב אשר: ואלה שנמצאים בדיור ציבורי היום, שזה עוד 53,000, את רוצה לבחון הטבה של ניקוד נוסף עבור הסטטוס הזה.

נעמה לזימי: אם גדיש, מהזמן שהייתה הוועדה הזו, פתח משהו מלפני 20 שנה על אחים, בואו נפתח את כל סוגיית המשפחה המורחבת כמו שצריך.

נעמה לזימי: בסדר, מעולה.

יעקב אשר: סכומי הסיוע הבסיסיים – אתם רואים את המספרים של מה שנותנים.

יעקב אשר: הניקוד מאפשר לקבל אותם.

יעקב אשר: אתם רואים פה לפי הניקוד בצד ימין.

יעקב אשר: בצד שמאל אתם רואים 2,200 ויותר, שזה המקסימום.

יעקב אשר: אז זה נע בין 54 ל-161.

יעקב אשר: על כל זה, מה ששאלה חברת הכנסת - - -

אלכס קושניר: אלה סכומים מוצמדים?

יעקב אשר: לא.

יעקב אשר: הם נומינליים מאוד.

יעקב אשר: הם מוחלטים.

אלכס קושניר: מתי הם נקבעו?

קריאה: ב-98' - - -

יעקב אשר: אנחנו תיכף נגיע - - -

אלכס קושניר: לא.

אלכס קושניר: מתי נקבעו הסכומים האלה?

אלכס קושניר: ב-98'?

אלכס קושניר: ומאז הם לא מוצמדים?

קריאה: לפני 20 שנה.

יעקב אשר: אני תיכף מגיע, אם תיתנו לי, חברים.

יעקב אשר: זה כתוב פה.

אופיר כץ: אבל לא צריך שזה יבוא לוועדה כי צריכים גמישות.

אלכס קושניר: בכמה עלו מחירי הדיור מ-1998?

אלכס קושניר: ב-57%.

יעקב אשר: חברים, זו מצגת ארוכה, והינה הדברים ששאלתם נמצאים פה.

יעקב אשר: אני פשוט מראה לכם.

יעקב אשר: מיד נגיע אליהם, ברשותכם.

יעקב אשר: אני בונה את זה אריח על גבי לבנה, ואז נגיע לשם.

יעקב אשר: אלה המספרים של ההטבה.

יעקב אשר: יש ניקוד מיוחד תוספתי – תוספות סיוע לעולים לפי ותק.

יעקב אשר: פה מדובר על סכומים.

יעקב אשר: מעבר לעובדה שיש להם הטבה בניקוד, יש להם הטבה בסכומים נוספים.

יעקב אשר: מה שאתם רואים פה, למשפחות לפי מספר השנים של ותק בארץ, אני מזכיר, זה לא מה שדיברנו עד עכשיו, על ההטבה של הניקוד בשביל לקבל את הסכומים הקודמים, אלא זה סכומים נוספים שאפשר לקבל.

נעמה לזימי: מצוין.

נעמה לזימי: גם פה הייתי רוצה לבחון תוספות עבור משפחות יוצאות - - -

אלכס קושניר: זה עולים, זה עולים.

נעמה לזימי: נכון.

נעמה לזימי: אני יודעת, עולים.

נעמה לזימי: נפרוט רגע את הסיפור.

נעמה לזימי: משפחות יוצאות דיור ציבורי, ילדים של משפחות מהדיור הציבורי וזכאים לסיוע בשכר דירה, שזה גם מקשר להרבה עולים וכנראה שחלק מהדבר הזה גם מתקזז.

נעמה לזימי: אבל אם נותנים תוספת, זו בוודאי האוכלוסייה שאנחנו הכי יכולים לזהות אותה כאוכלוסייה שתצטרך את הסיוע הזה כדי לשבור את מעגל אי היכולת לרכוש דירה, יהיו שתי האוכלוסיות המטורגטות האלה – דיור ציבורי, סיוע בשכר דירה של ההורים.

יעקב אשר: אני משקף את זה.

יעקב אשר: את מדברת גם על הניקוד וגם על תוספות?

נעמה לזימי: בוודאי.

נעמה לזימי: זו אוכלוסייה בעוני.

נעמה לזימי: מה לעשות?

יעקב אשר: אוקיי.

יעקב אשר: פה אתם רואים יחידים מעל גיל 45, הם צריכים להיות בכל מקרה עם ותק של שמונה שנים, וגם הסכום נמוך יותר.

יעקב אשר: בסך הכול זה הגיוני.

יעקב אשר: תוספות סיוע נוספות – רוכשי דירות, מה שמוגדר בחוק הנגב.

יעקב אשר: אל תשאלו אותי על הרשימה.

יעקב אשר: זה כולל גם את אשקלון.

יעקב אשר: אבל יש רשימה סגורה.

יעקב אשר: חוק הנגב זה רשימה סגורה.

שגית אפיק: מה זה חוק הנגב?

שגית אפיק: אני פשוט לא מכירה את חוק הנגב.

שגית אפיק: כתוב לפי 11ב', ו-11ב' לפקודת מס הכנסה בוטל, למיטב ידיעתי.

שגית אפיק: אז על איזו הגדרה אנחנו מדברים בדיוק?

אפרת פרוקצ'יה: זה נכון שהייתה הגדרה בפקודת מס הכנסה, שבוטלה.

שגית אפיק: אתם פשוט מפנים אליה והיא לא קיימת.

אפרת פרוקצ'יה: זה נכון שהיא לא קיימת.

אפרת פרוקצ'יה: מדובר בהגדרה שהייתה קיימת בפקודת מס הכנסה.

אפרת פרוקצ'יה: היא בוטלה, אבל אנחנו ממשיכים בפרשנות בהתאם לרשימה שהייתה בעבר.

אפרת פרוקצ'יה: לא זזנו ממנה.

שגית אפיק: אז מה הרשימה?

שגית אפיק: מה זה הייתה?

שגית אפיק: 11ב' לפקודה זה מנדטורי.

אפרת פרוקצ'יה: מיכאלה תגיד את הרשימה שלפיה אנחנו עובדים, וזו הרשימה.

אפרת פרוקצ'יה: לא שונה שום דבר מבחינת היישום של החוק.

שגית אפיק: אם אפשר לקבל את הרשימה.

אפרת פרוקצ'יה: אין בעיה.

נעמה לזימי: ולפני, אני רק מתקנת, בשתי ההערות שהערתי על הדיור הציבורי – סליחה, פשוט זה חשוב – גם הניקוד התוספתי וגם תוספת הסיוע, גם זכאי דיור ציבורי צריכים להיכנס, כי זה שאין מלאי דירות לא הוף את העניין למי שזכאי.

יעקב אשר: זה בהגדרה.

יעקב אשר: זכאי זה זכאי.

נעמה לזימי: זכאי זה זכאי.

נעמה לזימי: בסדר גמור.

נעמה לזימי: תודה.

אלכס קושניר: אני חייב לציין שזה מצוין שאיזור באר שבע והנגב כולל גם את אשקלון.

אלכס קושניר: אבל אולי נקרא לזה בשם אחר בכל זאת?

יעקב אשר: - - -

אלכס קושניר: אני רוצה להבין.

יעקב אשר: אתם רוצים את הרשימה?

יעקב אשר: אני אקריא לכם.

אלכס קושניר: עזוב את הרשימה, היא לא מעניינת אותי.

אלכס קושניר: מעניין אותי משהו אחר.

אלכס קושניר: מעניין אותי איך יכול להיות שאתם מסתמכים על משהו שלא קיים.

יעקב אשר: לא.

יעקב אשר: הרשימה היא אותה רשימה.

אלכס קושניר: אבל ביטלו את הסעיף - - - חוק.

אלכס קושניר: אם החוק לא קיים, אז איך אתם מסתמכים על הרשימה?

יעקב אשר: זו פקודה.

אלכס קושניר: הפקודה.

אלכס קושניר: אבל אין את הסעיף הזה, אז איך אתם מסתמכים על סעיף שלא קיים?

אפרת פרוקצ'יה: אני אסביר.

אפרת פרוקצ'יה: התייעצנו על זה עם משרד המשפטים.

אפרת פרוקצ'יה: זה נכון שדרך המלך היא שהחקיקה תקבע באופן מפורש את האיזורים המדויקים.

אפרת פרוקצ'יה: מאחר שאנחנו פועלים בדיוק לפי ההגדרה שהייתה קיימת בחקיקה ולא שינינו שום דבר, אז מבחינת משרד המשפטים אפשר ללכת על החקיקה הזאת.

אלכס קושניר: יש פה משרד המשפטים?

אפרת פרוקצ'יה: כמובן שאנחנו לא נתנגד לעשות תיקון אם הוועדה תסכים.

ג'ידא רינאוי-זועבי: בהרחבה?

ג'ידא רינאוי-זועבי: אפשר להרחיב את הרשימה?

אפרת פרוקצ'יה: כדי להרחיב צריך להבין במה מדובר, צריך את עמדת שר הבינוי והשיכון, שר האוצר, שמדובר בסופו של דבר בחוק ההסדרים, ואפשר לדבר על זה.

אלכס קושניר: אני מבקש שנעשה סדר בדבר הזה.

אלכס קושניר: אני לא מוכן שנעביר חוק שבו אנחנו מסתמכים על סעיף בפקודת מס הכנסה שלא קיים.

אלכס קושניר: צריך לעשות בזה סדר, וכפי שאמרתי בתחילת הדיון, אם כבר גם הנגב לא מוסדר, אז אנחנו צריכים לחשוב איך אנחנו מגדירים ומגדילים את רכיב ההלוואה המסובסדת עבור היישובים בפריפריה, גם בדרום, לפי חוק שלא קיים ואז צריך למצוא, וגם כמובן בצפון, כל האיזור של הגליל.

שגית אפיק: אגב, מישהו בנגב קיבל באמת הלוואה מוגדלת לאור זה?

שגית אפיק: פעלתם לפי זה?

שגית אפיק: אתם יודעים להגיד?

אפרת פרוקצ'יה: לחלוטין.

יעקב אשר: כל הזמן.

שגית אפיק: כן?

אפרת פרוקצ'יה: באופן יומיומי בהתאם להגדרה.

קריאה: עצם זה שזה לא קיים בחוק לא פגע במישהו שנמצא ברשימה הזאת.

שגית אפיק: ואיך הוא ידע?

יעקב אשר: הרשימה קיימת בבנקים.

יעקב אשר: צריך להבין, ואני הולך טיפה אחורה.

יעקב אשר: מי שנותן את ההלוואות זה לא משרד השיכון.

יעקב אשר: זה הבנקים.

שגית אפיק: אז היה לנו על זה דיון בוועדה, שהבנקים לא ששים - - -

יעקב אשר: גם הנתונים שביקשתם, וקיבלנו את ההערה באהבה בהתחלה, הם לא אצלנו.

יעקב אשר: הנתונים בבנק ואנחנו מבקרים אותם.

יעקב אשר: יש לנו את הנתונים האלה.

יעקב אשר: אנחנו מבקרים אותם יום יום, אבל יש לנו עובדת אחת, וכל הפעולה, כל המהלך, למעט הבקרה שלנו, כמובן, והזכאות שהיא מאיתנו, כל התהליך מתבצע בבנק.

יעקב אשר: אנחנו לוקחים את הנתונים, מבקרים אותם, ולכן, לשאלה שלך, הרשימה נמצאת בכל בנק.

ג'ידא רינאוי-זועבי: לי יש שאלה בסיסית.

ג'ידא רינאוי-זועבי: אתם מסתמכים על רשימה סגורה שהתקיימה לפני 20 שנה.

ג'ידא רינאוי-זועבי: בינתיים העולם קצת השתנה, ואין מה לעשות, וצריך להרחיב, וצריך לעדכן את הרשימה.

ג'ידא רינאוי-זועבי: איך תכננתם לעשות את זה?

אפרת פרוקצ'יה: בנגב, מבחינת האיזורים, אנחנו מדברים על נפה שלא כל כך השתנתה.

ג'ידא רינאוי-זועבי: סליחה, גם עכשיו בנגב, כולל היישובים הבדואיים בנגב, אני מאוד שמחה שאנחנו בקואליציה הולכים לקראת הסדרה של הנושא הזה וגם הסדרה של יישובים בדואיים חדשים.

ג'ידא רינאוי-זועבי: אז אני רוצה שהיישובים הבדואיים החדשים ייכללו ברשימה.

אפרת פרוקצ'יה: כפי שאמרתי, אנחנו מבינים את הקושי בזה שההגדרה נמחקה.

אפרת פרוקצ'יה: כפי שאמר היושב-ראש, אני מציעה שנראה לאן הדיון הולך, ובמסגרת התיקון, אם יתווספו מקומות אחרים, פשוט נעשה את התיקון שדיברנו עליו.

אפרת פרוקצ'יה: אין מבחינתנו שום התנגדות להכניס את ההגדרה לחקיקה.

אפרת פרוקצ'יה: להיפך, אנחנו מעדיפים לשים את ההגדרה בתוך החקיקה.

אפרת פרוקצ'יה: אני אומרת את זה בצורה הכי - - -

שגית אפיק: אנחנו נשמח שגם הכללים יהיו בתוך החקיקה.

יעל רון בן משה: אני רוצה להצטרף לשאלה של היועצת המשפטית.

יעל רון בן משה: מנקודת מבט שלנו, של הכנסת, של המדינה, אנחנו רוצים את ההטבות האלה בנגב ובגליל כדי לעודד אוכלוסייה לגור במקומות האלה.

יעל רון בן משה: עכשיו השלב הבא הוא בבנק.

יעל רון בן משה: מתי האזרח מגיע לבנק?

יעל רון בן משה: כשהוא כבר עם עסקה.

יעל רון בן משה: איפה אנחנו מנגישים את המידע לציבור?

יעל רון בן משה: - - -

יעקב אשר: מה פתאום?

יעקב אשר: הרבה לפני הוא מוציא זכאות למשכנתא.

יעקב אשר: הוא הולך להוציא זכאות למשכנתא, והוא בודק מה הוא יוכל לקבל לפני שהוא הולך לחפש דירה.

יעל רון בן משה: אז תפרט את זה, בבקשה.

יעל רון בן משה: מה זה הולך להוציא זכאות?

יעל רון בן משה: כשאני הלכתי להוציא זכאות למשכנתא, אף אחד לא אמר לי, ואני גרה בגליל.

יעקב אשר: בגליל אין.

יעקב אשר: זו המטרה של הוועדה אולי, אבל בגליל אין כרגע.

יעקב אשר: זה נגב.

יעל רון בן משה: לא הציעו לי גם נגב.

יעל רון בן משה: זוג שמתכנן את מהלך חייו – איפה הוא מקבל את המידע הזה, שבנגב יש לו יותר הטבות או בהמשך בגליל?

יעקב אשר: אני אסביר.

יעקב אשר: כשמישהו הולך לקחת מהבנק משכנתא, הוא יודע כמה סכום הוא צריך לקבל.

יעקב אשר: זה לא משפיע על סכום המשכנתא הכולל שהבנק נותן לו, אגב, ב-0.5%.

יעקב אשר: היום זה 0.5%.

יעקב אשר: פעם זה היה הפרשים עצומים.

יעקב אשר: לפני 20 שנה זה היה הטבה שפשוט לא תיאמן.

יעקב אשר: היום רק על הסכומים האלו ההטבה היא 0.5% ריבית פחות.

יעקב אשר: אני לא מזלזל בזה, אבל צריך להבין את המספרים.

יעקב אשר: 0.5% על המספר הזה שאת רואה פה.

יעקב אשר: - - - איזה חלק יהיה של המדינה ואיזה חלק של הבנק.

אפרת פרוקצ'יה: אני אשיב לך.

אפרת פרוקצ'יה: באתר המשרד יש מחשבון שבו כל אדם שרוצה לבדוק את הזכאות שלו, מכניס את הפרטים, וזכאות לפי חוק הנגב מצויה שם.

אפרת פרוקצ'יה: כלומר, האיזורים כבר מעודכנים במחשבון.

יעל רון בן משה: אם הוא יכניס נגב, אז הוא יראה את זה, אבל אין פה באמת פעולת עידוד אמיתית שלנו לאוכלוסייה.

יעל רון בן משה: אנחנו פסיביים.

יעל רון בן משה: אנחנו עושים החלטה ומפה יהיה בסדר.

יואב קיש: מי שגר בנגב, יבוא ויראה, אבל אתה רוצה לעודד הגעה לנגב וזה מה - - -

יעקב אשר: אני הבנתי את הנקודה.

יעקב אשר: רשמתי אותה.

יעקב אשר: הנקודה ברורה לי.

אלכס קושניר: בואו נתקדם.

שגית אפיק: בעיניי, הבעיה הזאת היא לא רק ביחס לנגב או להטבה מועדפת, אלא בכלל ביחס להלוואות לדיור.

יעל רון בן משה: ואז השאלה שלך, אם זה ממומש, אנחנו רוצים לראות את הנתונים, כי מישהו כבר גר בנגב, אז לא עודדנו אותו לגור בנגב.

יעל רון בן משה: זה בסדר שהוא יקבל הטבות ונעודד אותו להישאר, אבל זה לא משרת את המדיניות שלנו של פריסה דמוגרפית בכל חלקי הארץ.

יעקב אשר: תוספות נוספות – בגין שירות, מי ששירתו בשירות חובה בצה"ל או בשירות לאומי-אזרחי – היום הקבוצות גדלו, יש לנו שם גם אוכלוסיות נוספות – זכאים לתוספת של 1% בגין כל חודש.

יואב קיש: מה המשמעות של 1% בגין כל חודש?

יעקב אשר: המספרים שראית קודם, על כל חודש שירות עוד 1%.

יעקב אשר: אם הוא שירת 36 חודשים, אז יש לו 36% על המספרים שראית מקודם, על הניקוד.

אלכס קושניר: זאת אומרת, אם יש לו 1,000 נקודות, אז יש לו 1,360.

קריאות: לא.

קריאות: לא.

שגית אפיק: זה על הסיוע או על? - - -

אלכס קושניר: אם הוא זכאי ל-100,000 שקל, אז הוא זכאי ל-136,000 שקל.

קריאה: התוספת היא באחוזים על הסכום, ולא לניקוד.

יואב קיש: אז לא על הניקוד.

אלכס קושניר: על הסכום.

יואב קיש: תוספת 1% לכל חודש על הסכום.

יעקב אשר: על הסכום.

יעקב אשר: אתה צודק.

שגית אפיק: אגב, לגבי הסכום, סליחה, בהמשך לשאלה שאתה שאלת, היושב-ראש, גובה ההלוואה לדיור לפי החוק יהיה בין 46,000 ל-227,000 – לפי החוק אני מדברת עכשיו – בהתאם לתקנות שיקבע השר באישור הוועדה.

שגית אפיק: אני רואה שגם לזה אין תקנות שחילקתם את הסכומים לעומת זכאים, ואז אפשר היה לראות גם את ההגדלה הזאת, למשל, שאתה מציג כאן.

יעקב אשר: יש רמות.

יעקב אשר: יש חלוקה.

שגית אפיק: איפה הרמות קבועות?

שגית אפיק: אצלכם בכללים, הם לא קבועות בתקנות.

אלכס קושניר: ברשימה - - -

שגית אפיק: אצלכם בכללים.

שגית אפיק: החוק מדבר על תקנות באישור הוועדה, אפרת.

אפרת פרוקצ'יה: אבל יש לך אפשרות לקבוע את זה בכללים.

אפרת פרוקצ'יה: אגב, זה קיים בהרבה - - -

שגית אפיק: הכללים מעולם לא הובאו לוועדה, למיטב ידיעתי.

אפרת פרוקצ'יה: אבל הכללים לא אמורים.

אפרת פרוקצ'יה: זה או כללים או תקנות באישור הוועדה.

אפרת פרוקצ'יה: אגב, כנהוג.

אפרת פרוקצ'יה: בדרך כלל תקנות מובאות לאישור הוועדה.

שגית אפיק: אבל אפרת, כתוב, גובה ההלוואה לדיור יהיה בין לבין בהתאם לתקנות שיקבע השר באישור הוועדה.

שגית אפיק: איך את יכולה לקבוע את זה בכללים בלי אישור הוועדה?

שגית אפיק: אני לא מבינה.

אפרת פרוקצ'יה: כי ההסמכה לכללים היא מאוד רחבה.

אפרת פרוקצ'יה: אם כללת את זה בכללים, את לא צריכה לקבוע את זה בתקנות.

שגית אפיק: טוב.

אפרת פרוקצ'יה: אגב, זה קיים בכמה וכמה מקומות.

יואב קיש: אז רוצים לדלג על שלב הבאת התקנות?

יואב קיש: אני פשוט רוצה להבין.

שגית אפיק: דילגו עליו כבר.

אלכס קושניר: דילגו עליו במשך 20 שנה.

אלכס קושניר: לא עכשיו.

יואב קיש: אני מדבר על התיקון עכשיו.

אלכס קושניר: התיקון עכשיו לא מדבר על זה.

אלכס קושניר: אנחנו מעלים פה דברים נוספים.

שגית אפיק: אנחנו מבקשים להוסיף את זה.

יואב קיש: מבקשים להוסיף.

יעקב אשר: חברים, - - - אבל אולי כדאי שנציג לכם קודם את הנתונים.

אלכס קושניר: אל תהיה בלחץ.

אלכס קושניר: הכול בסדר.

אלכס קושניר: יש לנו זמן.

יעקב אשר: לא, אבל לי יש ישיבות שם.

יואב קיש: מה יש לך?

יעקב אשר: ישיבות נוספות היום.

יואב קיש: כשבאים לכנסת יוצאים מהנחה שהישיבות צריכות להיות ארוכות.

יעקב אשר: מה לעשות?

יעקב אשר: המשנה למנכ"ל משרד השיכון עושה עוד כמה דברים, וכשיושב-ראש הוועדה מבקש ממנו לבוא, הוא עזב את הכול והגיע.

אלכס קושניר: עכשיו מבזבזים את הזמן.

אלכס קושניר: קדימה.

יואב קיש: - - - כשבאים לכנסת, משאירים את הזמן לכנסת.

יעקב אשר: משאירים את הזמן של הסיכום.

יעקב אשר: זה מקובל לחלוטין.

יעקב אשר: זה גם מה שעשיתי.

יעקב אשר: לזוגות – מחושבת תוספת לפי משך השירות של שני בני הזוג.

יעקב אשר: תוספת מרבית לכל משרת עומדת על מקסימום 36, גם אם הוא שירת יותר.

יעקב אשר: למי ששירתו שירות מילואים – אמרנו, יש תוספת נוספת של האחוזים.

יעקב אשר: סך כל התוספות, המקסימום שלהם, יכול להגיע ל-77%.

יואב קיש: זה מצב קיים.

יואב קיש: אין פה שינוי.

יואב קיש: נכון?

יעקב אשר: כל מה שאני מציג פה זה מלפני – תיכף תראו את השנים גם.

ענבר בזק: התוספות זה בכסף או בנקודות?

יעקב אשר: זה מגדיל את הסכום שאותו אפשר לקבל.

ענבר בזק: זאת אומרת, אם אני בכלל לא זכאית כי אין לי מספיק נקודות, זה לא רלוונטי?

יעקב אשר: כן.

יעקב אשר: רק שהניקוד היום זה 599.

יעקב אשר: הסיכוי שמישהו לא זכאי הוא לא גבוה.

אלכס קושניר: איך נקבע שירות מילואים פעיל?

יעקב אשר: נדמה לי שזה 1% לכל חודש מעל כמות.

מיכאלה גרזון: זה מנגנון מורכב שבודק את משך השירות בשנה מסוימת - - -

יואב קיש: זה מוגדר מאוד בצבא - - -

קריאה: הבסיס לזה הוא בחקיקה.

קריאה: כבוד היושב-ראש, הבסיס לזה הוא בחקיקה.

יואב קיש: יש לך הגדרה בדיוק של כמה ימי מילואים זה אומר שאתה נקרא משרת מילואים פעיל.

יואב קיש: זו הגדרה מאוד ברורה.

יואב קיש: זה כולל הרבה דברים.

יואב קיש: יש חוק המילואים, יש הרבה דברים.

ארבל אלטשולר: במסגרת ההטבות שניתנות למשרתי כוחות הביטחון ולחיילים משוחררים, נקבע ששר האוצר ושר השיכון יקבעו - - - למתן תוספות לסכום הלוואות לדיור שזכאים להם חיילים משוחררים, ועל בסיס זה נקבע אותו מנגנון.

ארבל אלטשולר: אבל המנגנון נקבע על ידי השרים, והבסיס לזה הוא בחקיקה.

אלכס קושניר: בסדר.

אלכס קושניר: ממשיכים.

ענבר בזק: אני רוצה להבהיר משהו.

ענבר בזק: הקריטריון הבסיסי לזכאות זה מספר הילדים במשפחה (מספר האחים), והשירות הצבאי מגדיל את התוספת לסכום.

ענבר בזק: זאת אומרת, אם אני משפחה אשכנזייה ממוצעת, יש לי שני אחים, אני זוג צעיר, עוד לא ילדתי כי אני רוצה לבנות את הבית הראשון שלי, ושירתִּי בצבא, אני ובת זוגי, שירות מלא וגם היינו קצינים, ויכול להיות שאני בכלל לא אהיה זכאית כי אין לי אחים ועוד לא ילדתי ילדים.

ענבר בזק: זה מה שאתם אומרים?

יעקב אשר: זה מה שאנחנו אומרים שנקבע בוועדת גדיש - - -

קריאה: לא.

קריאה: זה בחוק.

קריאה: החוק צמצם את זה.

יעקב אשר: החוק צמצם.

ענבר בזק: זאת אומרת, מספר הילדים עולה על השירות הצבאי.

ענבר בזק: ואם אני זוג צעיר ועוד לא ילדתי – למה אני אומרת את זה?

יעקב אשר: השירות הצבאי לא עולה.

יעקב אשר: הוא לא מביא אותך למקום - - -

ענבר בזק: הוא לא מגיע שיש זכאות.

ענבר בזק: עכשיו מה קורה?

ענבר בזק: אם אנחנו רוצים לעודד משפחות צעירות להגיע לנגב ולגליל, אנחנו רוצים גם לעודד אותם גם ללדת שם את הילדים.

ענבר בזק: אני מיישוב במרחב הכפרי, והיישובים האלה, זכות הקיום שלהם אם באות משפחות צעירות ויולדות שם את הילדים.

ענבר בזק: היום אנחנו נמצאים במצב שזוגות מגיעים כבר אחרי שהם ילדו שלושה ילדים בגיל מבוגר כי עד השלב הזה בחיים הם בכלל לא זכאים, הם לא מגיעים בכלל ליכולת הכלכלית לקנות בית.

ענבר בזק: ושוב, אני מבינה שהדיון כרגע הוא לא על הקריטריונים.

ענבר בזק: אני חושבת שיש פה בעיה רצינית וצריך לפתוח דיון בקריטריונים, כי זה אומר שזוגות צעירים שמתחילים את חייהם לא יהיו מסוגלים לקנות בית, אפילו לא בגליל או בנגב, שהסכומים נמוכים, כי הם בכלל לא הגיעו לסף הקריטריון.

יואב קיש: ויכול להיות שהתוספות של שירות צבאי, למשל, צריכות לתת רף מינימום, גם אם אתה לא עונה לקריטריונים האחרים.

ענבר בזק: או שייכנסו לקריטריון הבסיסי.

יואב קיש: אתה אומר כתוספת, בסדר, תשאיר.

יואב קיש: אבל בסוף מי שאין לו 10 אחים ואין לו 10 ילדים, אם הוא עשה שירות צבאי, יכול להיות שצריך להיות לזה רף מינימום.

ענבר בזק: זה יותר מזה, כי אם יש לי 10 ילדים ולא שירתִּי בצבא, אני זכאית.

ענבר בזק: ואם יש לי שני אחים ושירתִּי בצבא והייתי קצינה, אני לא זכאית.

ענבר בזק: זה כאילו הפוך על הפוך.

ענבר בזק: אנחנו נותנים את הזכאות למי שיש לו הרבה ילדים ולא למי ששירת בצבא.

יעקב אשר: לשאלה ששאלה קודם חברת הכנסת לזימי – יש תוכניות נוספות.

יעקב אשר: אנחנו לא מפרטים אותן עכשיו כי אחרת זה ייקח לנו עוד כמה שעות.

יעקב אשר: אבל אנחנו נותנים לכם רק שיש תוכניות נוספות שהמשרד – בעקבות החלטות קודמות.

יעקב אשר: יש תוכנית 10 פלוס – מי שש-10 שנים לא הגיע לדירה.

יעקב אשר: שוב, אני לא נכנס לפרטים של זה.

יעקב אשר: יש מחיר למשתכן שנקרא לפעמים מחיר מופחת ואחר כך ייקרא מחיר מטרה, שזה בעצם בצורה של משכנתא.

יעקב אשר: אנשים צריכים להישאר שם מספר שנים.

יעקב אשר: אתם מכירים את זה, זה משהו שחי היום.

יעקב אשר: וזה הטבות שניתנות, יש התייחסות לפריפריה, יש התייחסות למרכז.

יעקב אשר: יש מענקים ליוצאי אתיופיה.

יעקב אשר: היו הגרלות, מי שמכיר.

יעקב אשר: ויש את המענקים לעולים שמפנים מרכז קליטה, ויש התאמות נגישות למוגבלים בניידות, שזה ניתן חלק כמענק וחלק כהלוואה.

יעקב אשר: יש תוכניות נוספות, יש עוד, זה עם הסכומים הגדולים יותר, שניתנות לסייע לאנשים ובצורה של משכנתא – למה לפעמים זה נקרא משכנתא?

יעקב אשר: רק מעצם העובדה שזה מותנה באיזשהו ביצוע או כמות זמן שאתה נמצא במקום.

יעקב אשר: ולכן זו הלוואה מותנית.

יעקב אשר: משכנתאות, סכומים וסבסוד – ביקשתם לדעת קצת אחורה.

יעקב אשר: הריבית נקבעה ב-92', עודכנה פעם אחרונה ב-98'.

יעקב אשר: יישום ההמלצות של הוועדה הציבורית, מה שנקרא ועדת גדיש, זיכרונו לברכה – בשנת 2002 היה קיצוץ של 4%, ב-2003 ביטלו את המענקים המותנים, המירו את זה להלוואות בתוספת של 50%; והיו שתי הפחתות במשך השנים, ב-2012 הריבית הופחתה ל-3%, והמצב מ-2016, היום, שתמיד זה 0.5% מתחת לריבית הממוצעת הקיימת ולא יותר מ-3% בכל מקרה.

אלכס קושניר: הריבית הממוצעת במשק או הריבית של בנק ישראל?

יעקב אשר: הריבית הממוצעת למשכנתאות.

קריאה: של שוק המשכנתאות.

יעקב אשר: זה 0.5% מתחת הריבית למשכנתאות.

שגית אפיק: - - - ועדת הכספים יזמה ועשתה כי גילינו שאחוזי הריבית שהופיעו בחוק היו גבוהים מאחוז הריבית שנתן הבנק, ואנשים לא השתמשו בהלוואות לדיור בכלל, וזה תיקון שהוועדה ביצעה לפני מספר שנים.

קריאה: ואחרי התיקון הזה רואים היקף מימושים?

קריאה: - - -

שגית אפיק: מימושים גבוהים - - -

יעקב אשר: חברים, לא נכחד מכם כלום.

יעקב אשר: במקרה הגענו לשקף הבא, מה שדובר הרגע.

יעקב אשר: תראו לפי השנים, ואם תרצו לדעת מה קרה בכל שלב ואיך זה קרה, אז בשקף הבא אתם יכולים לראות איך כל החלטה שלפני רגע הצגתי השפיעה אוטומטית ומידית על השוק.

יעקב אשר: אתם רואים שבשנת 2002, כשביטלו את המענקים, תראו מה קרה פה, התחיל לרדת.

יעקב אשר: בשנת 2005, כשבוטל הסיוע למה שנקרא אז "החזקים", ואז הירידה הפכה להיות דרמטית.

יעקב אשר: ב-2009 הריבית של המשכנתאות בכלל, בלי קשר להלוואות האלו, ירדה, וזה הפך להיות פחות אטרקטיבי בגלל זה.

יעקב אשר: אתם רואים ב-2012, מה שהזכרתי קודם, שהפחיתו את זה ל-3%.

יעקב אשר: מה שהצגנו לפני רגע.

יעקב אשר: וב-2016 כאשר הוחלט שזה יהיה 0.5% מתחת להלוואות שאפשר לקבל בבנקים במחירי שוק, אתם רואים את העלייה שחזרה פתאום.

יעקב אשר: פה יש את החלוקה איפה מקבלים אותן.

יעקב אשר: צריך להבין, שוב, מי שנותן את ההלוואות זה הבנקים.

יעקב אשר: אין לנו חלוקה לפי איזה איזורים.

יעקב אשר: תיאורטית אפשר לפי יישובים, אבל תבינו את המורכבות של זה, זה לא שאנחנו יושבים ומחליטים מה הולך לפה ומה הולך לשם.

יעקב אשר: אנשים מבקשים על פי מה שהצגתי עד עכשיו, ולכן החלוקה שאנחנו יכולים לחלק את זה, איפה מקבלים – יש גם הבדל בין מי שמבקש, והבקשות לא אצלנו.

יעקב אשר: מי שמבקש ומי שמקבל.

יעקב אשר: הרי המשא ומתן של המבקש הוא מול הבנק.

יעקב אשר: יכול להיות תיאורטית שמישהו ביקש הלוואה, הלך לבחון את זה, אבל הגיע בסוף להבנה שהוא רוצה או לא רוצה, הוא רוצה לגור פה או פה, הוא רוצה לעבור לבנק אחר.

יעקב אשר: היום הניידות בין הבנקים, אנחנו הולכים והופכים אותה להרבה יותר גמישה באמצעים טכנולוגיים.

יעקב אשר: אנחנו דורשים מהבנקים, שמי שרוצה לעבור מבנק לבנק – בעבר זה היה כמעט בלתי אפשרי.

יעקב אשר: נמצא פה שאול, מנהל האגף, והוא מוביל את זה אצלנו.

יעקב אשר: אנחנו מובילים מהלך שמי שירצה לעבור מבנק לבנק, כולל אם הוא קיבל זכאות, זה יהיה אפשרי, ואז זה מגדיל את יכולת המיקוח.

ג'ידא רינאוי-זועבי: אתה אומר שזה הבנקים, זה לא אנחנו.

יעקב אשר: לא.

יעקב אשר: הטכניקה.

ג'ידא רינאוי-זועבי: ברמת הטכניקה.

ג'ידא רינאוי-זועבי: אבל יש מדיניות.

ג'ידא רינאוי-זועבי: ואתם כמשרד ממשלתי צריכים להתוות את המדיניות.

ג'ידא רינאוי-זועבי: והמציאות היום, ואני מאוד מקווה, אחרי מה שדיבר יושב-ראש ועדת הכספים קושניר, שהמציאות הזאת תשתנה בקרוב.

ג'ידא רינאוי-זועבי: כי מה שקורה היום, אם אני מסתכלת עכשיו על שוק המשכנתאות, וזה שרק 2% בלבד הזכאים למשכנתאות זה ערבים, וכשאני מסתכלת על מה שקורה בגליל, 50% מתושבי הגליל הם ערבים, אז אני אומרת, לא, זה לא עניין טכני של הבנקים.

ג'ידא רינאוי-זועבי: צריך להתוות את זה.

ג'ידא רינאוי-זועבי: וכשדיברתם על הנגב, אני אשמח מאוד אם נוכל דרך הוועדה כן להעביר ולהשיק ולהרחיב את זה גם לגליל, כי זה - - -

יעקב אשר: זה הכיוון שמוביל יושב-ראש הוועדה.

אפרת פרוקצ'יה: אני אשיב על זה.

אפרת פרוקצ'יה: כפי שאמרתי בישיבה הקודמת, אנחנו מכירים את הבעיה.

אפרת פרוקצ'יה: אנחנו לא אומרים שאין בעיה.

אפרת פרוקצ'יה: א', אנחנו מכירים אותה, ו-ב', במסגרת ההכנות של המשרד לפני החלטת המשך ל-922, אנחנו כבר הודענו על הקמת ועדה על העניין הספציפי הזה.

אפרת פרוקצ'יה: כלומר, תהיה גם ועדה שתדון בכללים.

אפרת פרוקצ'יה: אנחנו שומעים את מה שאתם אומרים, ואתם רואים, אנחנו מסבירים שהייתה כאן ועדה לפני 20 שנה.

אפרת פרוקצ'יה: אנחנו מבינים שצריך לעדכן אותה.

אפרת פרוקצ'יה: אנחנו לא אומרים שלא.

אלכס קושניר: זאת אומרת, אתם מבינים שכנראה פג תוקף ההחלטות שלכם.

אפרת פרוקצ'יה: מה?

אלכס קושניר: אני אומר שההחלטות שלכם כבר לא כל כך רלוונטיות.

אלכס קושניר: אתם מבינים את זה.

אפרת פרוקצ'יה: נכון, נכון.

אפרת פרוקצ'יה: אנחנו לא מכחישים.

אפרת פרוקצ'יה: אנחנו לא באים לכאן ואומרים, לא, אנחנו מגינים על הדבר הזה בחירוף נפש.

אפרת פרוקצ'יה: אנחנו אומרים בצורה הכי כנה, הגיע שר חדש, מנכ"ל חדש, הם רוצים לבחון את הדברים ולעדכן את הכללים.

אפרת פרוקצ'יה: אנחנו מתחילים להקים ועדה שתדון בכל הכללים האלה בהקשר הרחב שלהם, וגם בהקשר הספציפי שעליו את מדברת, ועל זה כבר הוחלט ספציפית שתהיה ועדה במסגרת המשך 922 שתדון בעניין הזה כי אנחנו מכירים את הבעיה וצריך לטפל בה.

אלכס קושניר: בסדר גמור.

אלכס קושניר: בואו נמשיך.

יואב קיש: היושב-ראש, אתה יכול רק להגיד על המצב המשפטי שדיברת עליו?

יואב קיש: מה שאנחנו עושים היום בחקיקה שתיכנס זה הסדרה של מצב קיים שהוא לא בחקיקה?

יואב קיש: מה המצב המשפטי?

אלכס קושניר: הממשלה מבקשת להגדיר מחיר מקסימלי לדירה שעליה אפשר לקבל הלוואה מסובסדת, כדי לתת יותר משאבים במסגרת התקציבית לשכבות החלשות יותר, מתוך הבנה שהם קונים דירות זולות יותר.

אלכס קושניר: זאת אומרת, כדי לא לתת את ההלוואות האלה למישהו שקונה דירה בחמישה מיליון שקל.

יואב קיש: הוא יהיה זכאי עד שני מיליון שלו?

אלכס קושניר: כן.

יואב קיש: או אפילו זה לא?

אלכס קושניר: יואב, אנחנו כאן בוועדה מבקשים מהממשלה לבחון אפשרות להגדיל את הרכיב של ההלוואה המסובסדת באיזורי הפריפריה.

יואב קיש: את זה הבנתי.

יואב קיש: אבל אני שואל, כל מה שהם הראו פה מוסדר היום בחקיקה?

אלכס קושניר: לא.

יעקב אשר: לא.

יעקב אשר: ולכן הוא גם לא בדיון פה.

יעקב אשר: הדיון פה זה החוק.

אפרת פרוקצ'יה: החוק בעצם מסמיך את שר הבינוי והשיכון לקבוע כללים, ואלה הכללים שנקבעו מכוח ההסמכה לפי החוק.

קריאה: בהמשך לדיון הקודם, שמשרד השיכון התבקש להציג את הנתונים.

יואב קיש: והתוספת היא הקאפ לגובה מחיר הנכס?

יעקב אשר: היום אין הגבלה.

יעקב אשר: בואו נראה את המספרים.

יעקב אשר: פה אתם רואים את המספרים הכוללים של מי שלוקחים את ההלוואות.

יעקב אשר: השקף הזה מראה לכם את היקף המשכנתאות.

יעקב אשר: אתם רואים, ב-2019 זה היה 1.7 מיליארד, ב-2020 זה היה די דומה, ואנחנו מעריכים שב-2021, על סמך החישובים של שבעת החודשים הראשונים, שזה ירד במעט אבל בסדרי גודל דומים.

אלכס קושניר: אני רוצה להבין, רוב הכסף זה הוצאות ריבית?

אלכס קושניר: הוצאות סובסידיה לריבית, נכון?

יעקב אשר: זה לא ההוצאות.

יעקב אשר: זה הסכום הכולל של המשכנתאות.

יעקב אשר: תיכף נגיע לעלות של המדינה.

אפרת פרוקצ'יה: אני אתייחס אחר כך לסוגיה על השפעת תקציב המדינה.

אפרת פרוקצ'יה: זה סך המשכנתאות.

יעקב אשר: זה היקף המשכנתא בכלל.

אלכס קושניר: הבנתי.

יעקב אשר: במענקים, כמו שאתם רואים, שברובם זה מחיר למשתכן או מחיר מטרה או מחיר מופחת, או איך שנקרא לזה בפעם הבאה, אז המענקים ב-2019 זה 202 מיליון ש"ח, ב-2020 זה 288 מיליון ש"ח, ואנחנו מעריכים שזה יהיה 265 מיליון ש"ח השנה.

ינון אזולאי: איפה מתבטא המענק של ה-100,000?

יעקב אשר: אתה שואל על ה-100,000 של הפריפריה?

ינון אזולאי: אני מתכוון, ליצמן - - -

יעקב אשר: ליצמן לא עבר.

יעקב אשר: זאת אומרת, ליצמן עצמו עבר, אבל החוק שהוא רצה לא עבר.

יואב קיש: לגבי מעבר בין בנקים, האם המשכנתא נסגרת וגובים עמלת פירעון מוקדם ופותחים מחדש?

יואב קיש: או שהמעבר הוא ללא שינוי בתנאי המשכנתא.

יעקב אשר: אני דיברתי על משהו אחר.

יעקב אשר: אני דיברתי על השלב הראשון.

יעקב אשר: מה שקרה עד לפני תקופות לא ארוכות, היה קשה מאוד לעבור מבנק לבנק.

יעקב אשר: הלכת, עשית מהלך מול בנק - - -

יואב קיש: מה זה - - - לקחת משכנתא.

יעקב אשר: עוד לא לקחת.

יעקב אשר: הלכת לברר, קיבלת זכאות.

יעקב אשר: קודם מקבלים זכאות.

יואב קיש: אה, ברגע שקיבלת זכאות מבנק אחד, זה לא היה מוכר בבנק שני?

יעקב אשר: מוכר, אבל זה מאוד מורכב.

יעקב אשר: היום אנחנו מפשטים את האפשרות לעבור.

יואב קיש: לפני לקיחת המשכנתא.

יעקב אשר: נכון.

יואב קיש: מה אחרי לקיחת המשכנתא?

יעקב אשר: זה סיפור אחר.

יעקב אשר: אם אתה רוצה, אין לי בעיה לפרט אבל זה ארוך.

קריאה: גם אחרי אפשר לעבור.

קריאה: אין עמלת פירעון מוקדם בהלוואות - - -

יואב קיש: אין עמלה?

קריאה: אין עמלת פירעון מוקדם - - -

יואב קיש: זו הייתה השאלה.

עופר כסיף: אני רוצה להעלות שני דברים שהוזכרו.

יעקב אשר: של הסכומים?

עופר כסיף: לא, לא של הסכומים.

עופר כסיף: דברים שהוזכרו קודם, גם בהמשך למה שאמר חבר הכנסת - - -

יעקב אשר: מקובל עליך שאני אגמור?

יעקב אשר: אני כבר מסיים.

עופר כסיף: אוקיי.

עופר כסיף: בבקשה.

יעקב אשר: סליחה, פשוט זה המשלים.

יעקב אשר: פה אתם רואים את מספר המממשים עם דירות של שני מיליון.

יעקב אשר: הדיון היום, שבחוק ההסדרים אמורה להיות הגבלה לשני מיליון לנכס, מה שהזכיר יושב-ראש הוועדה.

יעקב אשר: אז פה אתם רואים מי קיבל מעל שני מיליון בשנים האחרונות.

ענבר בזק: מעט אנשים יחסית.

יעקב אשר: אני מביא מספרים.

יעקב אשר: על מעט או הרבה אפשר להתווכח.

יעקב אשר: אגב, ההיקף הכולל היום זה 12,000 שקל שמקבלים.

יעקב אשר: 471 ב-2019, 465 ב-2020, וההערכה שלנו – ואגב, חלקם זה בעקבות עליית מחירי הדיור, לא בגלל שמישהו החליט לקנות דירה יותר גדולה פתאום – זה 550, וזו הערכה על פי שבעה חודשים ראשונים.

ינון אזולאי: כמה מתוכם משפרי דיור?

יעקב אשר: מי שואל עכשיו?

יעקב אשר: בבקשה, אני לא מנהל את הדיון - - -

עופר כסיף: ינון, בוא תשב לידי שיהיה לו יותר קל להתמקד.

יעקב אשר: אני לא מנהל את הדיון פה, יש פה יושב-ראש, אבל אתה שאלת לפני.

אלכס קושניר: עופר כסיף, בבקשה.

עופר כסיף: אני רציתי להעלות כמה דברים.

עופר כסיף: הזכרת קודם את הנושא של מעברים בין בנקים ובכלל את כל העניין של הבנקים.

עופר כסיף: כולנו יודעים, והזכירה את זה קודם חברת הכנסת זועבי, שמספר הלווים ומספר אלה שמאושרות להם משכנתאות בקרב הציבור הערבי הוא מאוד מאוד נמוך.

יעקב אשר: אני מניח שיש בזה היגיון, אבל אנחנו לא בודקים לפי לאום.

יעקב אשר: אין לי את הנתון הזה.

עופר כסיף: לא, לא, לא.

עופר כסיף: אני אומר את הנתון.

עופר כסיף: אני לא מבקש את הנתון.

עופר כסיף: אני רק מזכיר פה משהו מאוד משמעותי.

עופר כסיף: ואני גם אקח את זה לכיוון שכביכול חורג מנושא הדיון, אבל עם דגש על המילה כביכול.

עופר כסיף: מאוסף של סיבות, המשכנתאות, ההלוואות שנותנים לציבור הערבי הן לאין שיעור במספרן ובהיקפן נמוך.

עופר כסיף: נוצרת כתוצאה מזה בעיה נוספת, והבעיה היא - - -

יעקב אשר: לא הבנתי במספרן בהיקפן?

עופר כסיף: מספר הלווים והיקף ההלוואות.

עופר כסיף: גם זה וגם זה מאוד מאוד נמוך בהשוואה למה שקורה בחברה בכלל.

יעקב אשר: ההיקף של הלוואות אני לא בטוח.

יעקב אשר: לכל הלוואה או ביחד?

עופר כסיף: אני אסביר גם מדוע.

עופר כסיף: יש לזה כל מיני סיבות, אבל התוצאה של זה היא בין השאר תוצאה של פריחה ושגשוג של השוק האפור.

עופר כסיף: והפריחה והשגשוג של השוק האפור כמובן גם מחזקת את הפשיעה.

יעקב אשר: לגמרי.

עופר כסיף: כלומר, מה שאנחנו רואים היום בחברה הערבית, בין השאר, הפשיעה המאורגנת – ואני מדגיש את הנושא של הפשיעה המאורגנת – זה כתוצאה מפריחה של השוק האפור, ופריחת השוק האפור הוא במידה רבה מאוד תוצאה של היעדר אישורי משכנתאות ואשראי לאזרחים ערבים.

עופר כסיף: זה דבר שצריך לתת עליו את הדעת.

עופר כסיף: אני מדבר פה על הוועדה ככלל, אני לא מפנה את זה דווקא אליכם.

אפרת פרוקצ'יה: אז ציינתי כבר.

אפרת פרוקצ'יה: אנחנו מבינים את הבעייתיות.

אפרת פרוקצ'יה: אני לא יודעת לגבי הקשר לשוק האפור, אבל אנחנו מבינים את הבעייתיות, אנחנו מבינים את הנתונים, ואמרנו, מבחינת המשרד, המשרד כבר החליט שהוא מבחינתנו נותן לדבר הזה דגש.

יעקב אשר: אנחנו כבר שנה עוסקים בזה.

יעקב אשר: זה לא משהו חדש.

אפרת פרוקצ'יה: הדבר הזה יקבל ביטוי בהחלטת ממשלה שאנחנו כרגע עדיין בטיוטות שלה.

אפרת פרוקצ'יה: הדבר הזה ייבחן ויינתן לזה מענה.

עופר כסיף: אוקיי.

עופר כסיף: שני דברים – קודם כל, אני פונה ליושב-ראש הוועדה שגם פה ניתן על זה את הדעת.

עופר כסיף: וכמובן, מבחינה מקצועית, אני גם כן מקווה שתוכלו לזרז את זה.

יעקב אשר: אם פתחת את החלון הזה – אחת מהסיבות זה שהבנקים דורשים בטוחה עבור המשכנתא.

יעקב אשר: וכשיש בית שאין לו בטוחה - - - זה לא בוועדה הזאת, אבל פתחת את החלון, אז אני - - -

עופר כסיף: זה לא רק זה.

עופר כסיף: יש סיבות - - -

יעקב אשר: אמרתי, גם.

אלכס קושניר: שנייה, שנייה.

אלכס קושניר: עופר, הדיון הזה לא נועד לפתור את כל בעיות הדיור במדינת ישראל לכל האוכלוסיות.

עופר כסיף: לא.

עופר כסיף: אבל זה בהקשר של דברים שהועלו.

אלכס קושניר: אבל היות ונקבע כאן בוועדה שאנחנו הולכים לכיוון מאוד מאוד מסוים בחוק הזה, שזה בעצם להגדיל את רכיב המשכנתא המסובסדת באיזורים פריפריאליים, חלק מזה ייתן מענה גם לסוגיה שאתה מעלה.

יעקב אשר: נכון.

עופר כסיף: עכשיו אתה בדיוק פותח צוהר אחר בשביל השאלה הבאה.

עופר כסיף: במצגת שלכם, ואני לא ראיתי שעברתם על זה, יש משכנתאות לחסרי דירה לפי סיווג יישוב.

עופר כסיף: כתוב פה, איזור עדיפות לאומית א', איזור עדיפות לאומית - - -

יעקב אשר: לא, לא.

יעקב אשר: אני אסביר.

יעקב אשר: זה לא בגלל זה.

יעקב אשר: זו החלוקה שיש אצלנו.

יעקב אשר: רשימת היישובים אצלנו מחולקת בצורה הזאת.

יעקב אשר: איזורי העדיפות זה לא בגלל איזורי העדיפות.

יעקב אשר: זו הצורה שבה אני יכול לפלח את זה וזו הצורה שזה מופיע אצלנו.

יעקב אשר: וצריך להבין, שוב פעם, מדברים על עובד אחד בכל משרד השיכון שמטפל בזה.

יעקב אשר: מה שיש פה זה לא בגלל עדיפות לאומית.

יעקב אשר: אני פשוט אומר את הנתח, להסביר איך זה מתפלג בארץ.

יעקב אשר: לא בגלל עדיפות לאומית.

יעקב אשר: זה מתפלג בארץ באופן כזה שאני מציג לכם מתוך הבנה שעדיפות לאומית זה בדרך כלל פריפריה.

יעקב אשר: אז יש 24% ממה שמוגדר לפי הרשימות איזור עדיפות.

עופר כסיף: בהקשר הזה אני לא מפנה את זה אליכם.

עופר כסיף: אבל אני מעלה את זה כנקודה כללית גם בהמשך למה שאתה אומר, אלכס, שלפני פחות מחודש הממשלה האריכה בחמישה חודשים את מפת איזורי העדיפות הלאומית.

יעל לינדנברג: אין לזה השלכה על ההחלטה הזאת.

עופר כסיף: לא, לא.

עופר כסיף: תקשיבו מה אני אומר.

עופר כסיף: אני לא אומר שיש לזה השלכה על זה.

עופר כסיף: אני מפנה את זה לוועדה.

עופר כסיף: בהמשך למה שאמר יושב-ראש הוועדה, אני מעלה את הנושא שהממשלה לפני פחות מחודש האריכה בחמישה חודשים את מפת איזורי עדיפות לאומית, כאשר היישובים הערביים עדיין לא כלולים בה.

עופר כסיף: כלומר, צריך גם על זה לתת את הדעת.

עופר כסיף: יש לזה השלכות שלא קשורות אליכם ישירות, אבל בעקיפין יש לזה השלכות, וצריך לתת גם לזה פתרון מהיר.

עופר כסיף: הדבר האחרון, לגבי הנושא של שני מיליון – זה הועלה לדעתי גם בישיבה הקודמת, שלוש נקודות קצרות.

עופר כסיף: דבר ראשון, ולכן אני מביע פה הסתייגות מההגבלה, משום שלא מדובר פה הרי על דירות להשקעה.

עופר כסיף: אבל בהרבה מאוד מקרים מדובר פה על משפחות גדולות שזקוקות לדירות גדולות, וגם זקוקות לדירות גדולות הרבה מאוד כפי שעולה מהמחקר של הממ"מ, של קירבה למשפחות המוצא, למקום העבודה ומקום הלימודים.

עופר כסיף: זה דבר שצריך לתת עליו את הדעת.

עופר כסיף: דבר שני, שהוא גם מאוד מאוד חשוב והוזכר פה, נדמה לי שעל ידי חבר הכנסת קרעי – שברגע שתהיה הגבלה, אם תהיה הגבלה, עד שני מיליון, זה יעלה את הביקוש לדירות קטנות וזה יביא לעלייה או עלול להביא לעלייה במחירים של הדירות הקטנות.

עופר כסיף: גם על זה צריך לתת את הדעת.

עופר כסיף: חן חן.

אלכס קושניר: ינון אזולאי, בבקשה.

ינון אזולאי: קודם כל, כמה שאלות הבהרה קטנות.

ינון אזולאי: לגבי ילד עד גיל 21 – למה אתם מחשבים בניקוד ילד עד גיל 21?

ינון אזולאי: הרי אנחנו יודעים ילדים שממשיכים גם אחרי גיל 21 לחיות בבית, לא התחתנו.

ינון אזולאי: זה מצוי, אני חושב, במגזר החרדי והערבי, והיום גם במגזר הכללי, מרוב שיש בעיה בדיור אז הם גרים עם ההורים שלהם גם במגזר הכללי.

ינון אזולאי: אין עניין שילד בגיל 21 שאני ממשיך לפרנס אותו, שהוא לא יהיה כלול בניקוד ולתת לו גם כאחד הילדים בתוך המשפחה.

אפרת פרוקצ'יה: הקריטריון של ילד נקבע ברשימה מאוד מאוד ארוכה של חוקים.

אפרת פרוקצ'יה: זו בעצם הגדרה כמעט לפי כל החוקים.

אפרת פרוקצ'יה: בדרך כלל זה נע בין 18 ל-21.

אפרת פרוקצ'יה: אני לא מכירה אף חקיקה שכוללת הגדרה של ילד היא מעל 21.

קריאה: בנכות קשה זה 23.

אפרת פרוקצ'יה: הדבר הזה נדון באין ספור דברי חקיקה.

אפרת פרוקצ'יה: אני לא מכירה הגדרה - - -

ינון אזולאי: הבנתי.

ינון אזולאי: אנחנו רואים שיש גם בדברים אחרים – אני לא זוכר כרגע לתת השלכה לכך.

ינון אזולאי: אפשר לעשות מספר נפשות שחיות בבית.

אפרת פרוקצ'יה: כן, זה רק מסוג הדברים שנורא קשה לבדוק אותם, ולכן צריך איזשהו קריטריון שאפשר לעבוד איתו והוא חד-חד ערכי, ולא כזה שמישהו צריך להגיע הביתה כדי לבדוק אם באמת גרים בבית או לא.

ינון אזולאי: אז יש נתונים שאפשר.

ינון אזולאי: יש משפחות שלפעמים חיות ביחד.

ינון אזולאי: את רואה לפעמים הורים שחיים עוד עם הסבא והסבתא בגלל המצב של הדיור.

ינון אזולאי: אגב, אני חושב שדווקא במגזר של העולים היינו רואים את זה הרבה, ואפשר שם לקחת מספר נפשות ולאו דווקא מספר ילדים.

ינון אזולאי: כי אם ההורים החליטו לגור עם הילדים שלהם גם אחרי החתונה, אני זוכר שההורים שלי מכרו דירה ועד היום גרים שם זוג של עולים שהגיעו וגרו עם הנכדים גם באותו בית בגלל מצב כספי קשה, וזה דבר שצריך להסתכל עליו על פי מספר נפשות.

ינון אזולאי: זה לא הדיון אומנם, אבל זו רק הערת ביניים.

ינון אזולאי: לגבי עד שני מיליון שקלים משכנתא – אני, קודם כל, מצטרף למה שאמר עופר ושלמה קרעי שיכול להיות שזה יעלה את המחיר וייתן ביקושים גדולים לדירות הקטנות, אבל השאלה היא אם לקחתם בחשבון עד שני מיליון שקל, זה משהו שרירותי או לא הסתכלתם על מספר הילדים שיש?

ינון אזולאי: משפחה עם שבעה ילדים בדירה עד שני מיליון לא תמיד מספיקה.

יעקב אשר: לדעתי, לא ראית את המספרים.

יעקב אשר: זה 470 משפחות.

יעקב אשר: זה מעלה את המחיר?

יעקב אשר: הינה, תראו את המספרים.

יעקב אשר: ב-2019 זה 471 משפחות שקיבלו מעל שני מיליון.

ינון אזולאי: אתה לא יורד לסוף דעתי.

יואב קיש: זה ממש מספרים קטנים.

יואב קיש: למה אנחנו בכלל מתעסקים בחקיקה הזאת?

יעקב אשר: זה מעלה את המחיר בנגב?

יעקב אשר: 550 משפחות?

יואב קיש: למה להתעסק עם כל הביורוקרטיה וכל שעות העבודה?

יואב קיש: והוועדה הזאת תהיה עמוסה מאוד.

יואב קיש: למה זה צריך להיות בכלל?

יואב קיש: תראה על מה אתה מדבר, אם אני מבין נכון.

אלכס קושניר: לא, זה המשפחות שעלולות להיפגע.

ינון אזולאי: לא, לא.

אלכס קושניר: כן.

אלכס קושניר: זה המשפחות שעלולות להיפגע אם אנחנו - - - את התקרה.

יואב קיש: אם התיקון הזה היה כבר קיים בחוק, אותן משפחות לא היו מקבלות - - -

יעקב אשר: נכון.

יעקב אשר: אמת.

אלכס קושניר: בדיוק.

יואב קיש: אז על זה אתה מדבר לשנת 2022?

יואב קיש: אני חושב שמבזבזים את הזמן של כולם פה.

אלכס קושניר: אתה יכול לא להיות פה.

אלכס קושניר: אתה לא חייב.

יואב קיש: לא, אני אומר לך.

אלכס קושניר: אז אני מחליט.

יואב קיש: הזמן שלך יהיה - - -

אלכס קושניר: תודה רבה שאתה מנהל לי את הזמן.

אלכס קושניר: יש לי מי שמנהל לי את הזמן גם.

אלכס קושניר: אתה רוצה לנהל?

אלכס קושניר: אין בעיה.

אלכס קושניר: יש לי משרה פנויה.

יואב קיש: - - - לא, אבל תסביר לי למה זה חשוב כל כך.

אלכס קושניר: זה חשוב כי מדובר פה בהלוואות מסובסדות לשכבות חלשות שאנחנו חייבים לטפל בהן, ורוצים להסיט את הדיור - - -

יואב קיש: אז תביא כסף לאותם אנשים.

יואב קיש: אל תגיד לי שאתה חוסך 60 מיליון שקל ל-400 משפחות, אתה עושה שינוי.

אלכס קושניר: רוצים להסיט את התקציבים לפריפריה.

אלכס קושניר: לא מוצא חן בעיניך?

יואב קיש: אתה לא מזיז כלום לפריפריה.

אלכס קושניר: אתה חושב שאני מבזבז את הזמן שלך?

אלכס קושניר: תצא החוצה.

יואב קיש: אתה לא עושה כלום בפריפריה.

יואב קיש: אתה רק מדבר דיבורים.

יואב קיש: 60 מיליון שקל, עזוב אותך.

אלכס קושניר: כן, בבקשה.

אלכס קושניר: אפשר להמשיך?

אלכס קושניר: קריאה ראשונה.

אלכס קושניר: אפשר להמשיך?

ינון אזולאי: כן.

ינון אזולאי: אתה שולח אותי למספרים.

ינון אזולאי: אני אומר לך נתון שהוא פשוט.

ינון אזולאי: אני לא יודע אם הסתכלתם פה.

ינון אזולאי: אתה הסתכלת אולי במקום אחד, 471 שעלולים להיפגע מזה - - -

יעקב אשר: לא.

יעקב אשר: השנה 550.

ינון אזולאי: 550.

ינון אזולאי: אגב, כמה מתוכם משפרי דיור?

שגית אפיק: אין משפרי דיור.

שגית אפיק: זה רק למחוסרי דיור.

שגית אפיק: ההלוואה לדיור היא רק למחוסרי דיור.

אלכס קושניר: אז התשובה היא אפס.

יעקב אשר: לא, לא אפס.

יעקב אשר: יש אפשרות עם מספר ילדים או משהו - - - אבל זה לא כל כך הרבה.

יעקב אשר: זה כמות קטנה.

ינון אזולאי: תקשיב למה שהוא אומר.

ינון אזולאי: יש שם גם כמה משפרי דיור שיש שם מספר ילדים.

יעקב אשר: לא, אבל זה כמות קטנה מאוד.

ינון אזולאי: אתה מדבר על 550, גם אם אתה מוריד אחד או שניים, אתה מוריד פה עוד ועוד מספרים שאתה בעצם מגיע למה שיואב אומר, שהדבר הוא סתם מיותר להביא את זה לחקיקה בכזאת רמה.

ינון אזולאי: עזוב.

אלכס קושניר: תקריאי את זה.

אלכס קושניר: שנייה, ינון.

שגית אפיק: ההגדרה של זכאי בחוק הלוואות לדיור: מי שהוא מחוסר דיור והוא זכאי לסיוע בדיור לפי הכללים.

שגית אפיק: איך אתם נותנים את זה למשפרי דיור?

שגית אפיק: אני אשמח לדעת.

יעקב אשר: יש קבוצה.

יעקב אשר: מיכאלה, דברי.

אלכס קושניר: איך אתם נותנים למשפרי דיור?

אלכס קושניר: אפשר לדעת?

אפרת פרוקצ'יה: אנחנו נעשה בדיקה של זה בבית.

מיכאלה גרזון: זה סכום כל המשכנתאות, כולל בעלי דירה.

אלכס קושניר: האם יש אפשרות שהלוואה מסובסדת ניתנת למשפר דיור?

אלכס קושניר: זאת השאלה.

עופר כסיף: יש פה סתירה במושגים.

עופר כסיף: לא?

מיכאלה גרזון: הספירה כוללת גם כאלה שקיבלו מענק של מחיר למשתכן.

אלכס קושניר: לא, אנחנו מדברים על אלה.

יעקב אשר: זה כולל גם אותם.

יעקב אשר: זה מכל האפשרויות.

ינון אזולאי: אז מה יש פה?

ינון אזולאי: - - -

שגית אפיק: 550 זה כולל גם מענק למשתכן?

ינון אזולאי: אז על מה אתה מביא חוק?

יואב קיש: רק בשביל להגיד שעשו לפריפריה.

יואב קיש: יגידו שהם עשו לפריפריה.

ינון אזולאי: על מה אתם מביאים חוק בכלל?

אפרת פרוקצ'יה: אנחנו נעשה בדיקה בבית לגבי הדבר הזה.

אפרת פרוקצ'יה: אני לא יודעת.

יואב קיש: כדי שיגידו, תמכנו בפריפריה.

ארבל אלטשולר: אני אחדד משהו קטן.

ארבל אלטשולר: סעיף 6 לחוק מאפשר לקבוע הלוואה בתנאים שונים.

ארבל אלטשולר: לא מדובר בהלוואה מכוח החוק, אלא רק - - -

יואב קיש: אתה צודק.

יואב קיש: תעשה תיקון, אבל תתקצב בסכום משמעותי.

יואב קיש: תיתן לגליל, תיתן לפריפריה, אל תתעסק עם - - -

אלכס קושניר: כן, כפי שאתם נתתם.

אלכס קושניר: אבל עזוב.

יואב קיש: אז אל תעשה כלום ואל - - -

ענבר בזק: סליחה, זה שהגליל לא נמצאים זה מהממשלה שלכם, לא שלנו.

עופר כסיף: אני לא מבין.

עופר כסיף: אתם כותבים פה בהתחלה במצגת, מגדיר זכאות למשכנתא לחסרי דירה.

עופר כסיף: חסר דירה הוא מי שאין לו ולא הייתה לו דירה או חלק בדירה.

עופר כסיף: עכשיו אתם אומרים משהו אחר.

עופר כסיף: אני לא מבין.

אפרת פרוקצ'יה: חברים, אני שומעת את זה.

אפרת פרוקצ'יה: נעשה דיון בבית.

אפרת פרוקצ'יה: לא הכרתי את זה.

אלכס קושניר: סליחה שאני עוצר את הדיון הזה.

אלכס קושניר: יש פה הרבה מאוד דברים לא ברורים.

אלכס קושניר: אנחנו לא מבינים איך אתם פועלים.

אלכס קושניר: אנחנו לא מבינים על מה אתם מסתמכים כשאתם פועלים.

אלכס קושניר: למרות המצגת המפורטת שניתנה פה, והייתה מצגת מפורטת, תודה רבה על המידע.

אלכס קושניר: אבל המידע הזה, במקום להבהיר את התמונה, העלה עוד יותר שאלות.

אלכס קושניר: אני מבקש שתעשו עבודה בבית, תחזרו עם שיעורי בית כאשר הכיוון הוא ברור.

אלכס קושניר: אני מבקש לראות איך אנחנו מגדילים את הסובסידיה או את הרכיב בסובסידיה לאיזורים בפריפריה, בנגב ובגליל.

אלכס קושניר: לכיוון הזה אני רוצה ללכת.

אלכס קושניר: ודבר נוסף שחשוב להגיד – אני רוצה להבין איך אנחנו מעודדים את הבנקים או מחייבים את הבנקים לשווק את המוצר הזה לאוכלוסייה, כי לפי מה שכולם אומרים פה וכולם שמעו פה, זה לא קורה היום.

אלכס קושניר: אלה הנקודות שאליהן אני רוצה ללכת.

אלכס קושניר: אני מבין שבשלב הזה יש לנו יותר שאלות מאשר יש לכם תשובות.

אלכס קושניר: יש הרבה מאוד דברים לא ברורים.

אלכס קושניר: את זה אני מבקש להבהיר ולהעביר.

יואב קיש: אני מצטרף ליושב-ראש.

ענבר בזק: יש לי משהו להוסיף.

ענבר בזק: אמרתי את זה גם בישיבה הקודמת ואני לא שמעתי היום התייחסות לזה.

ענבר בזק: דיברתי על הנושא של הפרדה בין עלות הקרקע לעלות הנכס.

ענבר בזק: הנכס כולל את הקרקע, והסברתי גם בפעם הקודמת שנכון להיום בגליל, וככל הנראה גם בנגב, עלות הקרקע והפיתוח היא מאוד מאוד גבוהה.

ענבר בזק: הלכתי ובדקתי אחרי הישיבה, ואני יכולה להגיד לכם שביישובי משגב, שם אני גרה, לקבל היום מגרש עם פיתוח זה 1.2 מיליון שקל.

ענבר בזק: זאת אומרת, איך שלא נגלגל את זה, זה יעבור את שני מיליון.

ענבר בזק: הלכתי ובדקתי גם ביישובים ערביים באיזור הגליל.

ענבר בזק: יש יישובים, בגלל תוואי הקרקע שהוא הררי, שבהם פיתוח קרקע מגיע למאות אלפי שקלים.

ענבר בזק: והיום, לצערי הרב, גם רמ"י לוקחים סכומים מאוד מאוד גבוהים על הקרקע.

ענבר בזק: זה דיון אחר.

ענבר בזק: זה לא קשור אליכם.

ענבר בזק: זה משהו שנצטרך לדבר עליו בסיפור אחר.

קריאה: מי לוקח?

ינון אזולאי: רמ"י.

ינון אזולאי: שוק אפור רמ"י.

ענבר בזק: אבל ההגבלה הזאת של הסכום, איך שאני מסתכלת על זה, הבתים שאני רואה ביישובים באיזור שאני גרה, אין מצב להשיג היום, לא בית יד שנייה ולא בית חדש בסכומים האלה.

ענבר בזק: וזה הגליל והנגב.

ענבר בזק: אז שוב, תנו התייחסות לסיפור הזה.

ענבר בזק: יש מחיר בנייה ויש מחיר קרקע.

ענבר בזק: לא כולם גרים בבית דירות.

ענבר בזק: ואני מצטרפת פה גם לבקשה לצרף את הגליל למתווה, ואני מאוד אשמח אם כן יביאו מחדש קריטריון לבדיקה.

ענבר בזק: כי קריטריונים מ-98' - - -

אלכס קושניר: אני מסכים איתך, אבל זה לא במסגרת חוק ההסדרים ונראה לי שהמסר הועבר כאן בצורה ברורה.

ינון אזולאי: לגבי שני מיליון ש"ח – אנשים עם מוגבלויות, אנחנו יודעים שהדירה שלהם צריכה להיות יותר מתוכננת.

ינון אזולאי: לפעמים זה דירת קרקע, לפעמים זו דירה שהיא יותר גדולה, התאמות מיוחדות.

ינון אזולאי: האם לקחתם את זה בחשבון, שיכול להיות שהוא יצטרך לעבור שני מיליון?

ינון אזולאי: וזה אנשים שלפעמים יש להם שני ילדים עם מוגבלות או ילד אחד עם מוגבלות.

ינון אזולאי: האם לקחתם את זה בחשבון והוא יוכל לקבל את ההטבה גם על זה?

יעקב אשר: יש תוכנית להתאמות נגישות למוגבלים בניידות של משרד השיכון, וזה און טופ מה שאמרנו.

יעקב אשר: זה לא קשור.

ינון אזולאי: כלומר, החוק של עד שני מיליון לא יחול עליהם?

יעקב אשר: יחול, אבל יש משכנתא נוספת שהמשרד נותן עבור התאמות נגישות למוגבלים בניידות.

ינון אזולאי: אני מכיר את זה.

ינון אזולאי: זה לא נותן להם מענה.

ינון אזולאי: את זה עד עכשיו יש להם.

ינון אזולאי: אתה נותן להם מענה כמו שניתן עד היום, ואני טוען שהמענה של היום הוא לא נכון.

ינון אזולאי: אבל כשאתה בא להגביל פה משהו, ואתה הולך על ההגבלה - - -

יעקב אשר: אני לא בא להגביל.

יעקב אשר: חוק ההסדרים קבע את זה.

ינון אזולאי: הולכים בחוק ההסדרים על הגבלה – נכון או לא נכון, עזוב, אתם צריכים לחזור עם תשובות.

שגית אפיק: מה זה ההסדרים?

שגית אפיק: זה לא חוק של משרד השיכון?

יעקב אשר: במסגרת חוק ההסדרים, כן.

ינון אזולאי: את חוק ההסדרים אתם הבאתם.

ינון אזולאי: לא אנחנו.

אלכס קושניר: ינון, תסיים את השאלה.

ינון אזולאי: הממשלה, לא אתה.

ינון אזולאי: אבל הממשלה הביאה את זה.

ינון אזולאי: אתה לא יכול להטיל את זה על חוק ההסדרים כי - - -

אלכס קושניר: ינון, תסיים את השאלה.

ינון אזולאי: אז אני שואל אתכם שאלה פשוטה.

ינון אזולאי: עד שני מיליון ש"ח, כשאתם מביאים עכשיו את זה, עלולים להיפגע מזה אנשים שיש להם ילדים עם מוגבלויות, או שהם עצמם עם מוגבלויות.

ינון אזולאי: אני מכיר משפחות שיש להם שניים או שלושה ילדים עם מוגבלויות, והם צריכים כל אחד חדר רחב יותר שלפעמים מחזיק שני חדרים, ואז יכול להיות שהם צריכים יותר משני מיליון.

ינון אזולאי: הדבר הזה בעצם פוגע בהם, וזה לא משנה כמה ילדים יהיו להם.

ינון אזולאי: השאלה היא אם נתתם את הדעת גם על הדבר הזה.

אפרת פרוקצ'יה: אז כפי שאמרתי, אנחנו חושבים להקים ועדה - - -

ינון אזולאי: עזבי ועדה.

ינון אזולאי: את הולכת להעביר חוק בחוק ההסדרים.

ינון אזולאי: איזו ועדה?

ינון אזולאי: על שני מיליון זה עכשיו.

ינון אזולאי: אני לא ביקשתי משהו בוועדה.

ינון אזולאי: בוועדה יש ניקוד, אנחנו נדבר, אין בעיה.

יעל לינדנברג: אני אתייחס.

יעל לינדנברג: ספציפית, המטרה היא, וגם הצגתי את זה באופן מאוד ברור בדיון הקודם וזו הסיבה שזה נמצא בחוק ההסדרים, בעצם אנחנו מצמצמים פה ואנחנו מנסים למקד את זה כמה שיותר דווקא באוכלוסייה שיותר צריכה את זה.

יעל לינדנברג: כולנו מבינים, כפי שאמר היושב-ראש, שמי שיכול לקנות דירה בארבעה מיליון, כנראה שהוא פחות צריך את הסיוע הזה.

ינון אזולאי: לא.

ינון אזולאי: אנשים עם מוגבלויות לא.

ינון אזולאי: טענו חיטים והודה לו בשעורים.

ינון אזולאי: אני מדבר איתך על משהו אחר.

ינון אזולאי: את מדברת איתי על דבר שהוא לא נכון.

ינון אזולאי: את חושבת שבן אדם שיש לו ילדים עם מוגבלות יכול לקנות בארבעה מיליון?

ינון אזולאי: הוא יגיד לך, לעזאזל ארבעה, חמישה ועשרה מיליון, הוא רוצה ילדים בריאים.

ינון אזולאי: כרגע אין לו את הילדים הבריאים האלה בבית.

ינון אזולאי: הוא חייב בשבילם את הדירה מעל שני מיליון.

ינון אזולאי: מה נעשה?

ינון אזולאי: תנו לו מענה.

יעל לינדנברג: כפי שאמר משרד השיכון, יש כלי סיוע אחרים, אבל אני רוצה להגיד את זה במפורש, ההגבלה של שני מיליון תחול באופן רוחבי, והדבר הזה יביא ל - - -

ינון אזולאי: זה ממש לקחת את החלשים האלה ולדרוך עליהם - - -

אלכס קושניר: ינון, זו שאלה חשובה שאתה מעלה, ואני רוצה למקד.

אלכס קושניר: משרד השיכון נותן סיוע תוספתי או מסבסד נגישות לאותן משפחות?

ינון אזולאי: הוא נותן משהו, כן.

אלכס קושניר: מה הוא נותן?

ינון אזולאי: זה תלוי באחוזי נכות.

יעקב אשר: זה כל כך הרבה פרטים.

יעקב אשר: זה תלוי במצב הכלכלי של הבן אדם המבקש, זה תלוי במצב של הנכות.

יעקב אשר: חלק זה מענק וחלק זה הלוואה.

יעקב אשר: זה און טופ כל מה שדיברנו.

יעקב אשר: אתם רואים, כתבתי את זה בתוכניות סיוע נוספות.

יעקב אשר: זה לא קשור אחד לשני.

יעקב אשר: אדם שמקבל משכנתא לרכישה של הדירה זה משהו אחד.

יעקב אשר: ההתאמה – יש תוכנית אחרת שמדברת על התאמה.

יעקב אשר: זה גם תלוי אם הוא גר בדירה שלו או בדירה של מישהו אחר או בדירה שכורה.

יעקב אשר: תבינו, זה מצגת של עוד שעתיים.

ינון אזולאי: כדי להבין את מה שהיושב-ראש שואל – עד עכשיו היו לו ההטבות האלה, וזה מורכב מהרבה נקודות, אבל מתוך זה הייתה לו גם האפשרות, אם זו הדירה הראשונה שלו, ללכת לרכוש את הדירה והיה מקבל בלי הגבלה.

ינון אזולאי: עכשיו אתה אומר לו, אני מגביל.

ינון אזולאי: ואני מכיר אנשים - - -

יואב קיש: אתה אומר, בוא תפטור אותם - - -

ינון אזולאי: תפטור אותם מהמגבלה של שני מיליון.

ינון אזולאי: לא יכול להיות שאתה לא תפטור מהמגבלה הזאת בן אדם עם ילדים נכים בבית או אנשים עם מוגבלויות,.

ינון אזולאי: הרי הוא לא רוצה לגור בפאר.

שגית אפיק: אבל שני מיליון אתה תחיל גם על התוכניות האלה שאתה קורא להן און טופ?

ינון אזולאי: כן, זה מה שהיא אומרת.

יעקב אשר: זה לא קשור לתוכניות האלה.

שגית אפיק: אני שואלת שאלה אחרת משאלתו של חבר הכנסת.

שגית אפיק: המענקים האלה, שהם תוכניות סיוע נוספות, עבר החוק, יש לך שני מיליון.

יעקב אשר: הן לא קשורות לזה.

שגית אפיק: אתה מבקש שעל האוכלוסיות המיוחדות האלה שני מיליון לא יחול, ובלי קשר, שיישארו עם - - -

יעקב אשר: אני רק אענה לגבי הדבר הזה.

יעקב אשר: זו דווקא בשורה משמחת, וטוב שאנחנו כבר מנצלים את ההזדמנות.

יעקב אשר: היום, בשביל להגיש את הבקשות לשם, אנחנו הופכים את זה למקוונים, אנשים לא צריכים ללכת לבקש מהבנקים, בחלק מההלוואות האלה מקבלים את הכסף ישירות מהמשרד, באישורים אפשר מרחוק דרך האינטרנט.

יעקב אשר: התחלנו את זה לאחרונה בחלק מהדברים האלו, במיוחד למה שקשור ליוצאי שואה או אנשים שאין להם נגישות להגיע.

יעקב אשר: הדברים האלו מפורטים – מי שרוצה ללמוד את זה, לא צריך אותי, לא צריך להיות פה בוועדה, שייכנס לאתר משרד השיכון, הכול כתוב.

יעקב אשר: כל הנתונים שאני אומר לכם בהצגה ארוכה, פשוט חבל על הזמן שלכם, אבל זה כתוב וזה גלוי לכולם, ואנחנו מביאים את זה למקום שהבן-אדם יכול למלא את זה ללא צורך בכלל להגיע אלינו.

יעקב אשר: לשם זה הולך, וחלק מזה כבר קורה היום.

אלכס קושניר: בסדר.

אלכס קושניר: יואב קיש, בבקשה.

יואב קיש: אני, קודם כל, מברך על מה שאמרת.

יואב קיש: ברור שיש פה הרבה יותר שאלות ענייניות וכל נושא התגמול במשכנתאות, וברור שזה התנהל עד היום בלי פיקוח אמיתי של ועדת הכספים.

יואב קיש: ואני חושב שכמה שתחליט שיותר נכון שהוועדה תתכנס, זה בשורה טובה.

יואב קיש: דבר שני, לגבי האמירה שבוא נחתוך בשני מיליון וניתן יותר כסף לפריפריה, אני אומר, בוא לא נשקר לעצמנו.

יואב קיש: זה 50, 60 מיליון שקלים שאתה מעביר, זה לא בשורה.

יואב קיש: אני אומר בכנות את דעתי, ואני לא אומר את זה בציניות.

יואב קיש: אם רוצים לעשות שינוי אמיתי, ואני בעד, זה לא שאני לא שם, אני בעד, אז בוא נעשה את זה כמו שצריך.

יואב קיש: צריך לחשוב על מאיפה מביאים עוד מקורות.

יואב קיש: להגיד, עשינו את זה, והינה, בשורה גדולה לציבור, בעיניי, זה לא רציני.

יואב קיש: זה לגבי מה שאנחנו מדברים עליו כרגע.

יואב קיש: נושא נוסף שאני חושב שהוא נושא מאוד חשוב והעלה אותו חבר הכנסת כסיף – כן, הנושא של משכנתאות במגזר הערבי, יש שם בעיה אמיתית, צריך לפתור אותה.

יואב קיש: אני שמח שהממשלה הולכת לכיוון הזה.

יואב קיש: זה נושא ראוי ונכון.

יואב קיש: אותו דבר, דרך אגב, גם ביהודה ושומרון.

יואב קיש: כשמדברים על פריפריה, צריך לדבר גם על יהודה ושומרון כמובן.

יואב קיש: ושם יש בעיות אחרות בנושא קבלת משכנתא, וגם שם צריך לפתור, בדיוק כמו שצריך לפתור גם למגזר הערבי.

יואב קיש: אז אלה דברים שהוועדה, אם היא נכנסת לעניין הזה, מן הראוי שתיתן את תשומת ליבה לעניין הזה.

יואב קיש: וכפי שהבטחתי לך אתמול - - -

אלכס קושניר: אני יכול להביא את ההקלטה של אתמול.

יואב קיש: לא.

יואב קיש: אני אסביר לך למה.

אלכס קושניר: אה, יש חדשות?

יואב קיש: יש דברים חדשים.

יואב קיש: אז קודם כל, הדברים החדשים זה שהתחיל קמפיין אתמול של חי בלילה, שלא ראיתי.

יואב קיש: פתחתי את הטלוויזיה, והם רוצים לראות מי מחברי הכנסת יהיה מוכן להתחייב לא להצביע בעד התקציב עד שלא נראה שמעלים את שכר חיילי החובה.

ינון אזולאי: אני מתחייב, יואב.

יואב קיש: גם אני.

עופר כסיף: אני מתחייב לא להצביע בעד התקציב בלי קשר.

יואב קיש: אבל אני לא מחפש אותך.

יואב קיש: אני מחפש את אלה שבזכותם נעלה את שכר חיילי החובה.

יואב קיש: ויש הצעת חוק של ישראל ביתנו.

קריאה: עופר רוצה להוריד.

עופר כסיף: אני רוצה לבטל את השירות.

ענבר בזק: היו לכם 10 שנים להעלות את שכר חיילי החובה.

יואב קיש: העלינו.

יואב קיש: הייתה לי, ברוך שם, זכות גדולה ב-2017, העלאה אחרונה, ממשלת כחלון-נתניהו, ב-50%.

יואב קיש: ברוך השם, בשורה גדולה.

יואב קיש: והינה, התקציב עכשיו בידיים שלכם.

יואב קיש: אני מבקש מכם לעשות אותו דבר.

יואב קיש: יש הצעת חוק – ופה אני פונה לנציגי ישראל ביתנו באופן מיוחד, כי שר האוצר ליברמן הוא יושב-ראש המפלגה.

יואב קיש: אתה חתום שלישי, אני ראיתי.

יואב קיש: אני לא ראשון.

אלכס קושניר: בדקת?

יואב קיש: בדקתי.

יואב קיש: אתה השלישי.

אלכס קושניר: אתה יורד לפרטים.

אלכס קושניר: כל הכבוד.

ינון אזולאי: הוא היה שלישי כשהוא לא היה יושב-ראש ועדת הכספים.

יואב קיש: אלי אבידר היה חתום גם, והיום הוא שר.

יואב קיש: אני לא זוכר למה ואיזה סמכויות יש לו, אבל אולי מישהו ידע, אבל הוא כבר לא רשום.

יואב קיש: ולדימיר בליאק – אני לא יודע אם אתה רשום בהצעת החוק.

ולדימיר בליאק: אני לא הייתי חבר כנסת אז.

ינון אזולאי: הוא מיש עתיד, הוא מיש עתיד.

ענבר בזק: הוא לא מישראל ביתנו.

ענבר בזק: הוא אומנם רוסי, אבל לא כל הרוסים בישראל ביתנו.

יואב קיש: טעות שלי.

יואב קיש: אני מודה, הנורבגים מבלבלים אותי.

ולדימיר בליאק: אני לא נורבגי.

ענבר בזק: הוא לא נורבגי.

ולדימיר בליאק: אני גם לא נורבגי.

ולדימיר בליאק: אתה לא בכושר, יואב.

ולדימיר בליאק: תעשה שיעורי בית.

ענבר בזק: תכיר את החבר'ה, תכיר את החבר'ה.

אלכס קושניר: אבל אני חייב להגיד לזכותו של יואב קיש, הוא כל פעם מפיק לקחים.

ולדימיר בליאק: אני מצפה שתביא נתונים יותר מדויקים בישיבה הבאה.

יואב קיש: הינה, עכשיו יש לי תשובה בשבילך.

ינון אזולאי: אבל ולדימיר, פשוט מרוב נורבגים הוא התבלבל.

יואב קיש: רגע, אני אגיד מה כן אני יודע אליו.

יואב קיש: קודם כל, אני מתנצל, טעות שלי ואני אפיק לקחים.

יואב קיש: אבל מה אני כן יודע ואני לא יודע אם אתם יודעים – נדמה לי שהוא בין ה-20 או ה-30 המשפיענים בטוויטר.

ולדימיר בליאק: 28.

יואב קיש: אתה רואה?

יואב קיש: ידעת את זה?

אלכס קושניר: קודם כל, אני חושב שהוא אחד המשפיעים ולא רק בטוויטר.

אלכס קושניר: והוא יותר חשוב לעומת האחרים - - -

ולדימיר בליאק: אני חושב שאני אפילו מקדים אותך, לא?

יואב קיש: נכון.

יואב קיש: בגלל זה אמרתי כל הכבוד.

עופר כסיף: יותר חשוב שהוא אתלט מצטיין, יואב.

יואב קיש: אמרתי כל הכבוד, ואני מפרגן, הוא חזק בטוויטר, ושתדעו, מי שלא יודע.

אלכס קושניר: כן, אבל יואב, תתקדם כי יש לנו את בנק ישראל עוד מעט.

יואב קיש: אז אני מסכם ואומר ככה, ועכשיו בצורה רצינית, תעשו דבר אחד טוב בתקציב הזה, תוסיפו שכר חיילי חובה.

יואב קיש: כל העם קורא לזה, זה התחייבות שלכם.

יואב קיש: אני גאה שעשיתי את זה בממשלה הקודמת, לפני כל הטירוף של הבחירות האלה.

יואב קיש: ועכשיו זה בידיים שלכם.

יואב קיש: ההבטחה של ליברמן, ההבטחה שלכם – תקיימו אותה.

יואב קיש: תודה רבה.

קריאה: תצביע בעד התקציב?

יואב קיש: אני אשקול.

יואב קיש: יש על מה לדבר.

אלכס קושניר: ולדימיר, בבקשה.

ולדימיר בליאק: תודה רבה, אדוני היושב-ראש.

ולדימיר בליאק: ראיתי עכשיו את שיטת הניקוד במצגת.

ולדימיר בליאק: קודם כל, המון תודה על המצגת.

ולדימיר בליאק: יש לי רק 21 שנות לימוד.

ולדימיר בליאק: סיימתי שלוש אוניברסיטאות.

ולדימיר בליאק: אני לא מבין מה כתוב שם.

ולדימיר בליאק: יש לי בקשה נרגשת, לוועדה הבאה, למשרד השיכון.

ולדימיר בליאק: אם תהיה ועדה ותדונו על שיטת הניקוד החדשה, בואו נעשה משהו יותר נגיש לציבור, שאפשר באמת להבין את זה.

ולדימיר בליאק: משהו יותר פשוט, משהו יותר נגיש, כי אף אחד לא יכול להבין מה כתוב שם.

יעקב אשר: חבר הכנסת, עכשיו תחשוב עליי, שאני צריך לנהל את זה.

יעקב אשר: אנחנו מסכימים לגמרי - - -

ולדימיר בליאק: כל אחד עושה דברים מבחירה פה.

ולדימיר בליאק: לא מאילוץ.

ולדימיר בליאק: אבל באמת, לטובת הציבור, לטובת ציבור הזכאים, בואו נעשה את זה יותר פשוט לפעם הבאה.

ולדימיר בליאק: עכשיו לגבי חבר הכנסת קיש – חבר הכנסת קיש, אולי אתה לא יודע, אבל אני מאוד מעריך אותך.

יואב קיש: זה הדדי.

יואב קיש: אבל לא יצא לי לשמוע אותך הרבה.

יואב קיש: עכשיו אני בטוויטר אני עוקב קצת יותר.

ולדימיר בליאק: אני חושב שאתה אדם ראוי, רב זכויות.

ולדימיר בליאק: אני גם יודע שזו לא יוזמה שלך.

ולדימיר בליאק: זו המשימה שקיבלתם ביום שני בישיבת הסיעה.

ולדימיר בליאק: זה גם פורסם.

יואב קיש: לא, לא.

יואב קיש: סליחה.

יואב קיש: אבל רק לגבי - - -

ולדימיר בליאק: אני רוצה לסיים.

ולדימיר בליאק: אחר כך תבקר.

יואב קיש: אז תן לי להגיב.

אלכס קושניר: בסדר, אין בעיה.

ולדימיר בליאק: זו גם המשימה שקיבלתם בישיבת סיעה ביום שני מראש הממשלה לשעבר.

ולדימיר בליאק: אבל אני כל פעם נדהם מחדש מהחוצפה שלכם לעשות קמפיין פוליטי על גבם של חיילי צה"ל.

ולדימיר בליאק: זה מדהים אותי כל פעם מחדש.

ולדימיר בליאק: תודה.

יואב קיש: בקצרה.

אלכס קושניר: שנייה.

יואב קיש: הבטחת לי - - -

אלכס קושניר: אני אגיד לך, אבל יש פה תור.

יואב קיש: אבל אתה לא בסדר, אני - - -

אלכס קושניר: טוב, אתה יודע, מה, יאללה, תגיד, אבל בקצרה.

יואב קיש: בקצרה.

אלכס קושניר: בקצרה, יואב.

יואב קיש: במהלך הפגרה הגשתי הצעת חוק זהה להצעת החוק של ישראל ביתנו.

יואב קיש: החתמתי את הליכוד.

יואב קיש: התחלתי את האירוע הזה ברגע שהבנתי שהם לא הולכים לעשות את זה.

יואב קיש: לכן לומר שזה נולד אתמול זה שקר.

יואב קיש: אתה פשוט לא יודע.

יואב קיש: אז אני אומר, טעית, אני מתקן אותך.

יואב קיש: ודבר שני, זה לא קמפיין שלנו או מאמץ.

יואב קיש: זו הבטחה ברורה של ישראל ביתנו, של ליברמן כשר אוצר מכהן, לא לפני בחירות, כשר אוצר מכהן.

אלכס קושניר: אתמול השקתם קמפיין.

יואב קיש: זה כי אני בישיבת הסיעה אמרתי, לא יכול להיות - - -

אלכס קושניר: קמפיין עם הודעה.

יואב קיש: לא יכול להיות שישראל ביתנו - - -

אלכס קושניר: אתם עושים על זה קמפיין פוליטי, ולא בפעם הראשונה.

אלכס קושניר: וזה לא ראוי.

אלכס קושניר: זה לא ראוי, חבר הכנסת קיש.

אלכס קושניר: פשוט לא ראוי.

יואב קיש: ועוד איך ראוי.

יואב קיש: אנחנו נראה לכל העולם את השקר של מפלגת ישראל ביתנו.

יואב קיש: זה מאוד ראוי, ואנחנו נעשה את זה כל פעם.

אלכס קושניר: קודם כל, אני יודע שאתה תעשה את זה כל פעם כי אתה חייל טוב.

אלכס קושניר: אבל בלי קשר לזה, אני אגיד לך ככה – אתם מרחתם במשך כל כך הרבה שנים גם את החיילים, גם את השכבות החלשות, ורק הבטחתם והבטחתם, ולא עשיתם.

יואב קיש: אנחנו האחרונים שהעלינו - - -

אלכס קושניר: ואני אומר לך, יואב, שאנחנו הבטחנו להעלות את שכר החיילים ואנחנו נעשה את זה.

יואב קיש: הבטחתם מתי לעשות את זה?

אלכס קושניר: אבל לצערי הרב - - -

יואב קיש: הבטחתם, אבל לא מתי.

אלכס קושניר: לא.

אלכס קושניר: אנחנו נעשה את זה בתקציב 23'.

יואב קיש: אני לא מאמין לכם.

אלכס קושניר: זאת הייתה הבטחה של השר.

יואב קיש: לא מאמין לכם.

יואב קיש: הבטחתם גם בתקציב הזה.

ענבר בזק: השארתם כזה בור תקציבי שאי אפשר לתת הכול לכולם.

אלכס קושניר: יואב, כשאתה מדבר אני מכבד אותך מספיק כדי לא להיכנס אחרי כל מילה שאתה אומר.

יואב קיש: אתה צודק.

יואב קיש: אני לא מפריע.

אלכס קושניר: אז תן לי לסיים.

אלכס קושניר: אז אני אומר, אנחנו הבטחנו שנעשה את זה, ואנחנו נעשה את זה.

אלכס קושניר: לצערי הרב, לא בתקציב הזה.

אלכס קושניר: בתקציב 23' אנחנו נעשה את זה בגאון ולא בגלל הקמפיינים שלכם, אלא בגלל שאנחנו מרגישים מחויבות אמיתית לעשות את זה.

אלכס קושניר: לצערי הרב, הבור התקציבי שהשארתם לנו, פשוט בור שאנחנו לא מצליחים בכלל לחבר את ההוצאות וההכנסות, אחרי הבזבוזים הבלתי-פוסקים שלכם והגירעון המבני של כמעט 4%, לא מאפשר לעשות את זה הפעם ואנחנו נעשה את זה.

אלכס קושניר: כפי שהצלחנו למצוא כסף, מיליארד ומאה מיליון שקל לנכי צה"ל, משהו שלא עשיתם והפקרתם אותם; כפי שמצאנו כסף לתוכנית מיגון הצפון, משהו שהממשלה שלכם אישרה כשליברמן היה שר הביטחון, וברגע שהוא הפסיק להיות שר הביטחון אז ביבי נתניהו ביטל את הדבר הזה; כמו שהכנסנו לבסיס התקציב את מלגת ממדים ללימודים, משהו שאתם רק דיברתם ולא עשיתם.

אלכס קושניר: אז עזוב.

יואב קיש: סבתא שלי הייתה אומרת, יש כאלה שמסבירים ויש כאלה שעושים.

יואב קיש: הבטחתם, אבל לא הבטחתם לקיים.

אלכס קושניר: אז אתם גם לא עשיתם וגם לא הבטחתם.

יואב קיש: הבנתי, הבנתי.

יואב קיש: הבנתי את סיפורי הסבתא שלכם.

מאיר יצחק הלוי: אני חייב להגיד לך, אדוני היושב-ראש, בארבעת החודשים שאני מכהן כנורבגי, אני שמח שקוראים לי נורבגי כי בחזות שלי כנורבגי - - -

יואב קיש: טוב, תקווה חדשה הם הכי חזקים בנורבגי.

אלכס קושניר: אתה בתור נורבגי גם כנראה זכאי לקרן העושר.

מאיר יצחק הלוי: אני אומר שבארבעת החודשים הללו אני נדהם משני דברים.

מאיר יצחק הלוי: האחד, מהזיכרון שנחלש לכם.

מאיר יצחק הלוי: פשוט עצוב לי, כמה מהר נחלש לכם הזיכרון.

מאיר יצחק הלוי: והדבר השני, מעזות המצח ש-12 שנים ניהלתם את המדינה ואתם מצפים עכשיו, בארבעה חודשים - - -

ינון אזולאי: מה זה ניהלתם?

ינון אזולאי: גדעון סער לא ישב בממשלה הזאת?

יואב קיש: בנט היה עשר שנים בממשלות - - -

אלכס קושניר: לא, לא.

אלכס קושניר: תנו לו, מכבדים פה אחד את השני.

אלכס קושניר: אנחנו לא מסכימים על הרבה דברים, אבל נותנים אחד לשני לדבר.

מאיר יצחק הלוי: אני למדתי פה שכנראה מי שצועק יותר חושב שהוא הצודק.

מאיר יצחק הלוי: אבל זה לא עובד ככה.

מאיר יצחק הלוי: תקשיבו.

מאיר יצחק הלוי: יש לי טיפת ניסיון בחיים הציבוריים, נדמה לי יותר מכל מי שיושב פה.

מאיר יצחק הלוי: אז קצת דרך ארץ.

ינון אזולאי: יש את זה במתנשא פחות?

ינון אזולאי: יש את זה במתנשא פחות?

מאיר יצחק הלוי: יש קצת אינטגריטי גם אישיותי וגם מקצועי.

מאיר יצחק הלוי: את זה אני אומר לך, ידידי ורעי, ואני מאוד מעריך את יואב.

מאיר יצחק הלוי: אנחנו חברים הרבה שנים, אבל יש גבול לפוליטיקה.

יואב קיש: עשינו מאבקים משותפים ביחד.

מאיר יצחק הלוי: אפרופו גודש, גודש בפוליטיקה, יש לנו גם קצת נישות מקצועיות בחיים שלנו.

מאיר יצחק הלוי: אני רוצה להגיד לך, אדוני היושב-ראש, מה שקורה פה מלמד, ואני לא רוצה להשתמש במילים בוטות, אני לא רוצה להגיד משהו ארכאי, משהו ישן, בהתנהלות של חלק ממשרדי הממשלה, ואני אומר כממשלת שינוי, בדיוק מה שאמר חבר הכנסת ולדימיר – צריך שהמידע יהיה נגיש, צריך שהכול יהיה פשוט.

מאיר יצחק הלוי: מספיק להישען על כל מיני דברים מן העבר.

מאיר יצחק הלוי: זה לא משרד השיכון.

מאיר יצחק הלוי: אני רואה את זה בכמה משרדים.

מאיר יצחק הלוי: זו הגשה ארכאית, ישנה, אני לא רוצה להגיד פרימיטיבית.

מאיר יצחק הלוי: צריך לשנות את הדברים למען כולנו.

מאיר יצחק הלוי: אני אומר את זה לטובת - - - ודרך אגב, צריך להקצות לעניין הזה משאבים.

מאיר יצחק הלוי: זה לא יקרה מעצמו.

מאיר יצחק הלוי: המשאבים זה משאבי הדרכה, כמו שמספר הבחור שעמד פה, שיש בחורה אחת שמנהלת את הדברים.

מאיר יצחק הלוי: דבר נוסף, אני מסכים לחלוטין עם מה שאמר חבר הכנסת אזולאי.

מאיר יצחק הלוי: אם נבחן מי הפרופיל שמקבל מעל שני מיליון את אותה הטבה, נגלה לא בהכרח אדם עשיר.

מאיר יצחק הלוי: ההיפך, נוכל לגלות שם משפחה של אוכלוסיות עם מצוקה רבת ילדים, מאוחדת, יש כל מיני.

מאיר יצחק הלוי: ואני אומר את זה מניסיון אישי, אני מכיר את זה ממש ברמה של המשפחה.

מאיר יצחק הלוי: וצר לי שבוחנים את הדברים במספרים.

מאיר יצחק הלוי: מבחינתי, נפש אחת בישראל שווה הכול.

מאיר יצחק הלוי: אז אני לא בוחן ולא מכמת את זה פוליטית.

מאיר יצחק הלוי: כשמדברים פה על מספרים של מאות, אני בהחלט מתרשם שמדובר במספרים גדולים ואין שום סיבה לפגוע בהם, גם אם זה לא מסתדר טוב באמירות הפוליטיות.

מאיר יצחק הלוי: ולכן אני אומר שהאמירה שלך, חבר הכנסת אזולאי, מדויקת, נכונה, ואני לחלוטין תומך בה.

אלכס קושניר: עופר כסיף, בבקשה.

עופר כסיף: שאלה מאוד קצרה שקשורה לדיון באופן ישיר ושכחתי לשאול אותה קודם.

עופר כסיף: מדובר על מספר חדרים.

עופר כסיף: אני לא ראיתי שמדובר על גודל הדירה, על מטראז'.

ענבר בזק: היה כתוב 110 מ"ר.

עופר כסיף: זה מה שאני שואל.

עופר כסיף: אני לא ראיתי, יכול להיות שפספסתי.

ארבל אלטשולר: זה נוגע אך ורק לתוספת הסיוע מכוח חוק הנגב.

ארבל אלטשולר: זה לא רלוונטי לאף סיוע אחר.

ארבל אלטשולר: זה רק בתוכנית מאוד ספציפית, הנושא של גודל הדירה.

עופר כסיף: אז זה בדיוק מה שחסר.

עופר כסיף: יכולה להיות דירה של שני חדרים בגודל של 20 מ"ר, ויכולה להיות דירה של שני חדרים בגודל של 100 מ"ר.

עופר כסיף: אז אני שואל איך זה נכנס פה.

ארבל אלטשולר: ברוב תוכניות הסיוע אין שום הגבלה לעניין גודל הדירה.

ארבל אלטשולר: זה קיים אך ורק כתוספת לעניין חוק הנגב.

ינון אזולאי: למה?

ינון אזולאי: למה?

עופר כסיף: למה ואיך זה עונה על הצרכים של הציבור?

ינון אזולאי: אתה נכנס למקום של מטרים במקום שזה לא נכון להיות ככה.

ארבל אלטשולר: אין כניסה למקום של מטרים.

ארבל אלטשולר: זה קיים במקום אחד ספציפי.

ארבל אלטשולר: זה לא קיים בשום מקום אחר.

ינון אזולאי: מה זה משנה?

ינון אזולאי: בחצי מקום זה קיים.

ינון אזולאי: מה זה משנה?

ינון אזולאי: אנחנו מדברים על אותו מקום שזה קיים בו, ואני אחזור איתך לאותה דוגמה של אותו אדם עם מוגבלות או שעם יותר ילדים - -

עופר כסיף: נכון.

עופר כסיף: משם התחלתי.

עופר כסיף: בדיוק.

ינון אזולאי: - - או לא משנה מה.

ינון אזולאי: 110 מ"ר או 200 מ"ר, אם הוא ימצא את הדירה לצורך העניין בסכום X, אז מה זה משנה לי המטרים?

אלכס קושניר: כי בנגב צריך לחיות בדירות קטנות.

אלכס קושניר: ככה הסיכוי שלך להיפגע מהקסאם יותר נמוך.

ינון אזולאי: אה, הבנתי.

עופר כסיף: צריך לתת על זה את הדעת כי זה יכול ליצור פה עיוותים.

אלכס קושניר: אתה צודק.

ינון אזולאי: היושב-ראש, כולם העלו פה את עניין הצפון והפריפריה.

ינון אזולאי: רק שלא ייקחו משני מיליון ויורידו את זה, ויגידו, אנחנו נותנים את זה בצפון.

ינון אזולאי: כלומר, יורידו את המגבלה וייתנו את זה לצפון.

אלכס קושניר: ענבר בזק, בבקשה.

ענבר בזק: אם היית מקשיב למה שאמרתי, אז אמרתי להיפך, שגם בצפון היום אין כמעט למצוא דירות בסכומים האלה בגלל מחירי הקרקע.

ינון אזולאי: בדרך כלל אני מקשיב, אבל יכול להיות שאמרת הרבה אז הקשבתי רק לחלק.

ענבר בזק: אני רוצה להגיד תודה לחבר הכנסת קיש שהעלה את נושא של חיילי צה"ל, וזה נושא חשוב, ולחזור ולהגיד שהקריטריונים, שנקבעו, אגב, בתקופת שלטונו של חבר הכנסת בנימין נתניהו, הם קריטריונים שמפלים את המשרתים בצה"ל.

ענבר בזק: כמו שאמרתי כאן, הם נותנים הטבות והם נותנים הרבה יותר משקל למספר הילדים במשפחה מאשר לשירות הצבאי.

ענבר בזק: ושוב, אני חוזרת ואומרת, אני מצפה שנגיע לדיון נפרד על הקריטריונים וניתן משקל יותר גדול למי ששירת בצבא בזכאות.

אלכס קושניר: יש לנו בזום את בנק ישראל שנדרש לשאלה בדיון הקודם.

אלכס קושניר: אני מבקש להעלות אותם.

אלכס קושניר: מי נמצא בזום?

קריאה: עודדה.

אלכס קושניר: עודדה, סגנית המפקח על הבנקים.

יואב קיש: מה הייתה השאלה בדיון הקודם?

אלכס קושניר: השאלה בדיון הקודם הייתה אם הבנקים לא מנצלים את הסבסוד בריבית כדי להגדיל את הריביות ברכיבים הנוספים של המשכנתא.

עודד פורר: בהקשר הזה אני רוצה לומר שהנושא הזה עלה ב-2017, ובעקבות זה שזה עלה על ידי יועצי משכנתאות שפנו אלינו בעניין הזה, הוצאנו מכתב למערכת ב-10 בדצמבר 2017 שבעצם אומר שחד משמעית, בהינתן מאפייני סיכון זהים – אני מקריאה מהמכתב – במקרים בהם לקוח עושה שימוש בהלוואת זכאות כחלק מאמצעי המימון לרכישת דירה, לא ניתן לשנות לרעה את שיעורי הריבית המוצעים לו לעומת מצב בו המימון כולו היה נעשה באמצעי הבנק.

עודד פורר: אז הבהרנו חד משמעית שזה אסור, ביקשנו לחדד את הנהלים כדי להבטיח מניעת הישנות של מקרים כאלה, וגם כתבנו שאם יגיעו לפיקוח תלונות פרטניות בנושא הזה, אנחנו ננקוט בצעדי אכיפה.

עודד פורר: בסמוך אחרי הוצאת המכתב בדקנו עם הבנקים אם הם פועלים בהתאם למכתב, וכולם השיבו שהם אכן פועלים בהתאם למכתב.

עודד פורר: לא קיבלנו על זה תלונות בשנים האחרונות בכלל.

עודד פורר: ואני אציין שהייתה תובענה ייצוגית בנושא הזה שהוגשה בסמוך אחרי המכתב, בפברואר 2018, והיא הסתיימה בהסתלקות של התובע באפריל השנה בעקבות זה שהוא לא הצליח להוכיח את הטענה הזאת.

עודד פורר: זאת אומרת, אנחנו לא יודעים על בעיה כזאת בכלל היום.

אלכס קושניר: עודדה, קודם כל, תודה.

אלכס קושניר: דבר שני, יש לי עוד שאלה.

אלכס קושניר: האם פיקוח על הבנקים מחייב את הבנקים לבצע פעילות אקטיבית להנגשת המידע הזה של ההלוואות המסובסדות לציבור?

עודד פורר: אני לא מכירה הנחיה כזאת, אבל לא ידוע לי שיש בעיה של ידיעה של הציבור על הלוואות הזכאות.

אלכס קושניר: יש, יש.

אלכס קושניר: אנחנו בדקנו כאן וחברי הכנסת דיברו על זה הרבה, וגם היועצת המשפטית של הכנסת.

אלכס קושניר: הבעיה קיימת.

אלכס קושניר: הבנקים מציעים את זה רק בסוף, רק ברגע האחרון.

אלכס קושניר: לא מציעים את זה כמוצר, לא מבקשים או מציעים לאותם פונים לבדוק את הזכאות שלהם לקבלת ההלוואה.

אלכס קושניר: אז אני מבקש מהפיקוח על הבנקים להוציא איזושהי הנחיה שהדבר הזה פשוט יונגש לציבור, לכל מבקשי המשכנתאות, כדי שהבנקים יציעו להם את האפשרות הזאת כאפשרות שכדאי לבדוק אותה כי מדובר בהנחה בריבית שיכולה בסוף להתבטא במאות אם לא אלפי שקלים בשנה עבור כל משפחה כזאת.

אלכס קושניר: האם זה משהו שניתן לעשות?

עודד פורר: אני רוצה לבדוק את זה, אבל אם זה לא קיים אז אנחנו נעשה את זה.

עודד פורר: נוציא מכתבים.

אלכס קושניר: תודה רבה.

אלכס קושניר: כשהייתי מנכ"ל משרד הקליטה – אני רק רוצה להזכיר – עשינו פעולה דומה שהייתה קשורה לזה שעולים ללא תעודות זהות, לא פתחו להם חשבונות בנק עד שהם קיבלו, ואז פתרנו את זה יחד עם עודדה.

אלכס קושניר: אז אני בטוח שגם הפעם הדבר הזה ייפתר.

אלכס קושניר: תודה רבה.

אלכס קושניר: אני רוצה לסכם את הדיון, ואני פונה למשרד השיכון ולמשרד האוצר, ומעבר לזה שצריך לעשות כאן סדר, ואת הסדר הזה כנראה שלא נספיק לעשות תוך כדי חוק ההסדרים, אבל כמה דברים כן צריך לשפר.

אלכס קושניר: דבר ראשון, כשאתם נותנים הנחות לנגב, זה צריך להסתמך על חוק קיים ולא על חוק שכבר לא קיים.

אלכס קושניר: דבר שני, צריך לראות איך אנחנו מתעדפים את האיזורים הפריפריאליים לא רק בדרום, אלא גם בצפון.

אלכס קושניר: אנחנו מדברים על הנגב והגליל.

אלכס קושניר: ונשמח שתוציאו נוסחה שתוכל לתת לנו את הפתרון הזה.

יעל לינדנברג: אנחנו יכולים לעשות עבודה על הדבר הזה, אבל כמובן שנצטרך לעשות איזשהו צעד מאזן במסגרת החוק כדי לראות איך הדבר הזה מתאפשר, קרי: להוסיף במקום אחד, להוריד במקום אחר.

ינון אזולאי: היא מתכוונת להוריד משני מיליון לשאר המקומות, במרכז לצורך העניין.

יעל לינדנברג: זו אפשרות אחת, להוריד את שני המיליון ולתת - - - משופר בפריפריה.

ינון אזולאי: לא אכפת לי.

ינון אזולאי: אני רוצה שתעביר את החוק.

ינון אזולאי: אתה רוצה להעביר את החוק.

ינון אזולאי: נצטרך עוד פעם ללכת ולחזור.

ינון אזולאי: חבל.

אלכס קושניר: אני מבקש שתציעו מודל ונבחן את המודל.

אלכס קושניר: תודה רבה.

אלכס קושניר: הישיבה נעולה.